Summary: Osassa Suomen kunnista rokotuskattavuus on vielä matala. Tällaisia kuntia on etenkin Pohjois-Pohjanmaalla. THL:n mukaan alhainen kattavuus voi tarkoittaa paikallisia tartuntaryppäitä ja myös rajoituksia.

Osaan Suomea on todennäköisesti jäämässä matalan koronarokotuskattavuuden alueita.
 Esimerkiksi Pohjois-Pohjanmaalla on parikymmentä kuntaa, joissa koko väestön koronarokotuskattavuus on tällä hetkellä THL:n tilastojen mukaan alle 70 prosenttia ja osassa kuntia jopa alle 60 prosenttia.
 Pohjois-Pohjanmaan koko väestön rokotuskattavuutta laskee alueen suuri alle 12-vuotiaiden lasten määrä, joita ei toistaiseksi olla rokottamassa. Alueen lääkärien mukaan osassa kunnista esiintyy myös selvää rokotevastaisuutta.
 Maan matalimmat luvut ovat Sievissä, jossa koronarokotteen on saanut tällä hetkellä 54,8 prosenttia asukkaista.  Rokotevastaisuudestaan tunnetussa Luodon kunnassa  Pohjanmaalla vastaava luku on 56,8.
 Alle 60 prosentin koronarokotuskattavuuksissa ollaan koko Suomessa kuudessa kunnassa, joista neljä on Pohjois-Pohjanmaalla. Sievin lisäksi kattavuus on matala Limingassa (55,5), Tyrnävällä (56,8) ja Merijärvellä (57,4).
 Vaikka luvuista jätetään pois alle 12-vuotiaat, näiden kuntien rokotuskattavuus jää kauas  hallituksen asettamasta 80 prosentin tavoitteesta .
 Esimerkiksi Sievissä rokotevastaisuus vaikuttaa nuorempien ikäluokkien halukkuuteen ottaa koronarokote, sanoo peruspalvelukuntayhtymä Kallion johtava ylilääkäri  Risto Olli .
 – Taustalla on voimakkaita persoonia, joilla on aikaa ja halua tuoda omaa ideologiaansa esille sosiaalisessa mediassa. Valitettavasti heidän joukossaan on myös terveydenhuollon ammattihenkilöitä. Toiminnan taustalla voi olla myös taloudellisia motiiveja, Olli sanoo.
 Ollin mukaan rokotevastaisuus näkyy myös  Nivalassa, jossa korona parhaillaan leviää .
 Sievin ja Nivalan lisäksi peruspalvelukuntayhtymä Kallio vastaa Ylivieskan ja Alavieskan kuntien terveyspalveluiden järjestämisestä.
 Täsmärajoituksilla voitaisiin tarttua paikallisiin epidemioihin
 Terveyden ja hyvinvoinnin laitos THL on tietoinen Pohjois-Pohjanmaan osin matalasta koronarokotuskattavuudesta ja tilanne on seurannassa, sanoo johtava asiantuntija  Mia Kontio .
 Hän kertoo sähköpostitse, että kunnissa tehdään kaikki mahdollinen, jotta rokotuskattavuuksia saataisiin nostettua.
 – Tällä hetkellä pyritään tekemään rokotteen ottaminen mahdollisimman helpoksi, jotta tavoitettaisiin ainakin kaikki, jotka eivät aktiivisesti rokotteita vastusta.
 Kontion mukaan tiivis alue, jossa rokotuskattavuus on matala, mahdollistaa suurempien tartuntaketjujen synnyn.
 – Tautia esiintyy alueella todennäköisesti, kunnes kaikki rokottamattomat ovat sen sairastaneet. Ja toki osa rokotetuistakin sairastuu.
 Kontio kertoo, että matala rokotuskattavuus ja tartuntaryppäät voivat jatkossa tietää entistä paikallisempia rajoitustoimia, mikäli alueellista päätöksentekoa rajoitusten määräämisessä lisätään.
  Kouluilla rokottaminen voisi olla turvallisuusriski
 Sievin tuore kunnanjohtaja  Kai Korhonen  kertoo yllättyneensä kunnan rokotusvastaisuudesta. Korhonen on toiminut virassaan reilun viikon.
 – Toivon, että tiedottaminen perustuisi faktatietoihin, joita viranomaiset antavat ja sitä kautta ymmärrys kasvaisi.
 Korhonen toivoo myös, että koronarokotuksia saisi kunnassa nykyistä helpommin. Nyt rokotuksia jaetaan lähinnä terveyskeskuksessa.
 – Pitäisikö niitä tuoda lähemmäksi kuntalaisia, kirjastoihin, kouluihin tai eri paikkoihin, missä voidaan saada rokotetta mahdollisimman helposti ja walk in -tyyliin.
 Kallion johtavan ylilääkärin Risto Olli kertoo, että Sievissä ei ole toistaiseksi lähdetty rokottamaan nuoria kouluihin, sillä se sitoisi terveydenhoitajia, joita tarvitaan jo rokotteiden antamiseen oman työnsä lisäksi.
 Toisaalta kyse on myös turvallisuudesta.
 Peruspalvelukuntayhtymä Kallion johtava ylilääkäri Risto Olli uskoo, että rokotuskattavuus nousee sitten, kun yhteiskuntaa aletaan avata.  Paulus Markkula / Yle
 Ollin mukaan rokotteiden vastustajat ovat liikkuneet kouluilla jakamassa oppilaille lehtisiä, joissa kehotetaan jättämään rokote ottamatta ja pyydetään toimittamaan lehtinen vanhemmille, jotta he ilmoittaisivat terveydenhuoltoon, ettei heidän lapsiaan saa rokottaa. Vastaavia tilanteita  on ollut myös muualla Suomessa .
 – Olemme miettineet, tulisiko kouluilla rokottamisesta ongelmia näiden koulujen ympäristöissä tapahtuvien lieveilmiöiden vuoksi.
 Nostaako rajoitusten purku rokotekattavuutta?
 Kallion alueen infektiolääkäri  Arto Nieminen  on huomannut, että lasten ja nuorten rokottamiseen koronaa vastaan suhtaudutaan kriittisesti etenkin monissa isoissa perheissä.
 – Se tarkoittaa, että rokottamattomien määrä kertautuu nopeasti, sillä alueella on paljon lestadiolaisperheitä.
 Oulun yliopistollisen sairaalan vs johtajaylilääkäri  Terhi Nevala  sanoo, että alueilla, jossa on paljon rokottamattomia lapsia olisi tärkeää, että aikuiset ottaisivat rokotteen.
 – Alle 12-vuotiaat sairastavat koronan pääosin lievänä, mutta virus jää maapallolle. Aikuisten rokottaminen on se, mitä voimme tehdä.
 Risto Olli uskoo, että esimerkiksi Sievin rokotuskattavuus alkaa nousta viimeistään siinä vaiheessa, kun koronarajoitukset puretaan ja tauti leviää rokottamattomaan väestöön.
 – Kun maskien käyttö loppuu ja käsidesien käyttö vähenee, hengitystieinfektioiden määrä kasvaa ja siellä joukossa lisääntyy korona ja myös sen vakavat muodot. Ehkä se herättää hakemaan rokotteen.
 Aiheesta voi keskustella keskiviikkoon 15. syyskuuta kello 23:een saakka.
 Lue lisää :  Yhteiskunnan avaaminen voi yllättäen viivästyä, koska rokottaminen ei olekaan edennyt toivotusti – HUSin Mäkijärvi: ”Kaikki riippuu rokotusinnosta"
 Pitäisikö lapsia rokottaa rokotuskattavuuden nostamiseksi? Rokotetutkimuskeskuksen Mika Rämet: Aikuiset saavat huolehtia omista rokotuksistaan

Sievissä vain hieman yli puolet on saanut koronarokotteen, eikä kunta ole ainoa – taustalla rokotusvastaisuutta, mutta myös lapsien määrä vaikuttaa


Summary: Kerromme päivän uutiset ja puheenaiheet nopeasti.

Osa ammattiopisto Keudan opiskelijoista kokee jääneensä heitteille
 Haastattelemamme Keudan opiskelijat Järvenpäässä kokevat jääneensä vaille opetusta. Kritiikki koskettaa erityisesti Keudassa vuonna 2019 aloitettua teknisen suunnittelun perustutkinnon opetusta, mutta opiskelijoiden mukaan ongelmia on muillakin linjoilla. Oppilaitos myöntää osan ongelmista, mutta perustelee syitä  opettajapulalla ja opetustavan muuttumisella .
 Rokotekattavuus voi jäädä paikoin matalaksi
 Maan matalimmat luvut ovat Sievissä, jossa koronarokotteen on saanut tällä hetkellä 54,8 prosenttia asukkaista. Peruspalvelukuntayhtymä Kallion johtava ylilääkäri Risto Olli uskoo, että rokotuskattavuus nousee sitten, kun yhteiskuntaa aletaan avata.  Paulus Markkula / Yle
 Osaan Suomea on todennäköisesti jäämässä  matalan koronarokotuskattavuuden alueita . Tällaisia kuntia on etenkin Pohjois-Pohjanmaalla. Alhaisten lukujen taustalla on rokotusvastaisuutta, mutta myös lapsien määrä vaikuttaa. THL:n mukaan alhainen rokotuskattavuus voi tarkoittaa paikallisia tartuntaryppäitä ja myös rajoituksia.
 Viisi kysymystä ja vastausta Venäjän duuman vaaleista
 Duuman vaalit pidetään nyt ensimmäistä kertaa kolmipäiväisinä, mutta varsinainen vaalipäivä on sunnuntaina. Duuman lisäksi ympäri Venäjää järjestetään eritasoisia paikallis- ja aluevaaleja. Grigori Vorobjov / Yle
 Venäjällä järjestetään loppuviikosta parlamentti- ja aluevaalit, mutta todellisuudessa venäläiset eivät pysty juuri muuttamaan maansa suuntaa äänestämällä. Vaaleja kontrolloidaan tiukasti ja vaaliviranomaiset ovat estäneet ehdokkuuden merkittäviltä hallinnon kriitikoilta. Myös riippumattoman median ja vaalitarkkailijoiden toimintamahdollisuuksia on rajoitettu. Lisäksi on tehty vaalien järjestämiseen liittyviä uudistuksia, jotka helpottavat tulosten väärentämistä. Asiantuntijat pelkäävätkin laajaa vaalivilppiä.
 Yle selvitti , millä eri tavoin vallanpitäjät varmistavat itselleen suotuisan vaalituloksen ja odotetaanko epärehellisten vaalien saavan kansan kadulle.
 Tuuli puhaltaa myös tänään
 Yle
 Päivä valkenee monin paikoin melko tuulisena. Lounaassa on selkeintä, maan keskivaiheilla on sateista.
 Pohjoisessa tuuli puhaltaa kylmästi koilisen puolelta. Lämpötila nousee etelässä enimillään vähän yli kymmeneen asteeseen.
 Lue lisää säästä  Ylen sääsivuilta .

Herätys: Opiskelijat kokevat jääneensä heitteille, rokotekattavuudessa alueellisia eroja, Yle selvitti Venäjän vaalien ongelmia


Summary: Haastattelemamme Keudan opiskelijat kokevat jääneensä vaille opetusta. Oppilaitos myöntää osan ongelmista, mutta perustelee syitä opettajapulalla ja opetustavan muuttumisella.

Aikuisopiskelija  Satu Mustonen  aloitti opintonsa Keudan ammattiopistossa Järvenpäässä toukokuussa.
 Innolla opintonsa aloittanut Mustonen pettyi kuitenkin pian. Opetuksen laatu on hänen mukaansa luokattoman huonoa. Tai oikeastaan opetusta ei edes ole. Opettajat puuttuvat.
 –Koko systeemi perustuu siihen, että kaikki pitäisi opetella itse. Opin muualla kuukaudessa enemmän kuin koko aikana olen oppinut täällä.
 Mustonen opiskeli aiemmin teknisen suunnittelun linjalla Salossa, mutta halusi lähemmäksi kotipaikkaansa ja siirtyi opiskelemaan Keudaan.
 Mustonen on yksi opiskelijoista, jotka kritisoivat oppilaitosta. Kritiikki koskettaa erityisesti Keudassa vuonna 2019 aloitettua teknisen suunnittelun perustutkinnon opetusta, mutta opiskelijoiden mukaan ongelmia on muillakin linjoilla.
 Mustonen kertoo, että opiskelijat tulevat tunnollisesti koululle, mutta joutuvat istumaan yksin luokassa tekemässä tehtäviä. Lisäksi tehtävien tekemiseen tarvitsee ohjelmistoa, jota heille ei ole opetettu.
 – Kukaan ei osaa käyttää ohjelmaa, eikä sellaista taitoa ole vaadittu linjalle pääsemisen edellytyksenä.
 Tähän juttuun haastatellut opiskelijat esiintyvät jutussa nimettöminä Mustosta lukuun ottamatta. Opiskelijat pelkäävät maineensa kärsivän harjoittelupaikkojen ja työnantajien silmissä.
 – Kukaan oppilaista ei halua kuvattavaksi, koska kaikki pelkäävät, että maine kärsii. He pelkäävät, etteivät he pääse töihin mihinkään, kun selviää, kuinka huono opetuksen laatu täällä on, Mustonen sanoo.
 Oppilaitos myöntää osan ongelmista
 Keudassa opiskelee tällä hetkellä yli 7 500 opiskelijaa. Nuorimmat opiskelijat ovat peruskoulunsa päättäneitä 16–17-vuotiaita, mutta oppilaitoksessa on myös aikuisopiskelijoita.
 Opiskelijat kantavat huolta myös alaikäisistä opiskelutovereistaan, sillä peruskoulussa nuoret ovat tottuneet ohjattuun, lukujärjestyspohjaiseen opiskeluun.
 Haastateltu opiskelija kertoo, että myös opiskelijoiden turvallisuus voi vaarantua, mikäli luokassa ei ole opettajaa esimerkiksi sähköalan opetuksessa.
 – Ei opetus voi olla sellaista, että samanikäinen luokkakaveri opettaa minulle jotain, eikä opettaja ole lainkaan paikalla, yksi opiskelija toteaa.
 – Meidän linjalla opettaja oli tosi paljon poissa. Hän ei tullut aamulla. Alaikäisiä ei harmittanut, he kuuntelivat musiikkia tai tekivät muita omia juttuja, kertoo täysi-ikäinen opiskelija.
 – Kun ei ole opetusta, joutuu opiskelemaan kotona Youtube-videoita katsellen, opiskelija sanoo.
 Opettajapula ei ole uusi ilmiö, ja aiheesta on kirjoittanut myös  Helsingin Sanomat .
 Keudan johto myöntää, että joitain ongelmia on ollut, mutta se ei niele opiskelijoiden koko kritiikkiä.
 – En yritä puolustella, etteikö siellä olisi ollut heikkouksia, ja tällä kyseisellä teknisen suunnittelun linjalla meillä selkeästi laatupuutteita. Puutuin tähän kuitenkin välittömästi, kun tämä tuli opiskelijan kautta tietooni, sanoo rehtori  Anna Mari Leinonen  Keudan ammattiopistosta.
 Keudan rehtori Anna Mari Leinonen painottaa, että kaikilla ammatillista koulutusta järjestävillä oppilaitoksilla on ollut vaikeuksia saada muodollisesti kelpoisia opettajia teknisille aloille. Antti Kolppo / Yle
 Teknisen suunnittelun linjalle opettajien palkkaaminen on ollut vaikeaa.
 – Kaikilla ammatillista koulutusta järjestävillä on ollut haasteita saada muodollisesti kelpoisia opettajia tietyille teknisille aloille, koska palkkaus oppilaitoksissa ei aina ole kilpailukykyinen verrattuna insinöörien palkkoihin muualla, rehtori sanoo.
 Leinosen mukaan linjalle on palkattu uutta henkilökuntaa, ja jokaisen linjan opiskelijan henkilökohtainen osaamisen kehittymissuunnitelma on käyty viime viikon alussa läpi.
 Keudaan on palkattu vuoden sisällä yli sata ohjaajaopettajaa. Kaikkiaan opetus- ja ohjaushenkilöstöä on 540. Opettajia on 435, opoja 22 ja ammattiohjaajia ja -miehiä 83.
 Teknisiä opettajia hankala saada, opiskelutapa muuttunut
 Rehtori Leinosen mukaan opiskelijamäärältään pienille aloille on hankala tarjota ympäri vuoden yhtä laajaa opintotarjontaa kuin suuremmille aloille. Tavoitteena on kuitenkin tarjota kaikille mahdollisuus oppimiseen ympäri vuoden joko oppilaitoksessa, verkossa tai työelämässä.
 Aluehallintovirasto valvoo opetuksen lainmukaisuutta Etelä-Suomen aluehallintovirastoon on tullut yhteensä seitsemän kanteluasiaa ammattioppilaitos Keudasta. Luku on suuntaa antava, sillä kanteluja ei aina arkistoida oppilaitoksen nimen mukaan. Kantelut ovat tulleet vireille vuosien 2011–2018 välisenä aikana eli ennen nykyisen rehtorin kautta. Etelä-Suomen avissa ratkaistiin viime vuonna yhteensä 102 opetustoimen kanteluasiaa. Viime vuoden kanteluista 16 prosenttia koski ammatillista koulutusta, kolme prosenttia lukiokoulutusta ja 72 prosenttia perusopetusta. 56 prosenttia kanteluista ei johtanut toimenpiteisiin, sillä avi ei todennut niissä lainvastaista tai virheellistä menettelyä. Avi ei tilastoi sitä, kuka kantelun on tehnyt. Tyypillisimmin niiden taustalla on oppilaan tai opiskelijan huoltaja. Lähde:  Aluehallintovirasto  ja ylitarkastaja  Kirsi Saarinen  Etelä-Suomen aluehallintovirastosta
 Rehtori muistuttaa, että ammatillisen koulutuksen opetustapa on muuttunut. Kaikki opiskelijat eivät tarvitse samanlaista opetusta, eivätkä kaikkien opinnot etene samassa tahdissa.
 – Nykyisin opiskelu henkilökohtaistetaan jokaiselle opiskelijalle erikseen. Joku opiskelija tarvitsee enemmän ohjausta kuin toinen, sanoo ammatillisen osaamisen -yksikön päällikkö  Arto Pekkala  Opetushallituksesta.
 Pekkala painottaa, että ammatillinen opiskelu on työelämälähtöistä, ja osaamista voi hankkia muuallakin kuin koulussa, tietyillä oppitunneilla tai työsaleissa.
 Opetushallitukseen tehdään huomautuksia muutamia vuodessa, mutta sieltä ne ohjataan oikeaan paikkaan eli  aveihin . Yhteydenotoissa opiskelijoilla on ollut liian vähän opetusta tai tukea. Joissakin tapauksissa opiskelijat arvioivat, että jopa heidän työturvallisuutensa on varantunut.
 – Ongelmat ovat yksittäisiä, pääosin Suomen koulutuksenjärjestäjät ovat taitavia ja osaavat ottaa huomioon opiskelijoiden lähtötason ja kyvykkyyden, sanoo Arto Pekkala.
 Keudan kuntayhtymän vs. johtaja Tiina Halmevuo pitää tärkeänä, että epäkohdat tulevat ilmi ja niihin voidaan puuttua. Antti Kolppo / Yle
 Keski-Uudenmaan koulutuskuntayhtymän vs. johtaja  Tiina Halmevuo  sanoo luottavansa Keudan henkilökuntaan ja erityisesti rehtoriin.
 Keuda sai viime vuonna ammatillisen koulutuksen laatupalkinnon.
 – Meidät palkittiin nimenomaan siitä, että pyrimme jatkuvaan laadun parantamiseen. Siihen ei pääse, jos ei myös epäkohtia nosteta esille ja niille tehdä jotain, Halmevuo sanoo.
 Opiskelijat kokivat, ettei heitä kuultu, joten he ottivat yhteyttä Yleen.
 – On sanottu epäkohdista opetushenkilöstölle. Ei voi luottaa, miten tosissaan on otettu, aikuisopiskelija sanoo.
 Voit keskustella ammattikoulutuksesta keskiviikkoon kello 23:een asti.
 Lue myös:
 Vähemmän opiskelua vai enemmän työntekoa? Lisää yksilöllisyyttä vai yksinäisyyttä? Näillä viidellä tavalla uudistus muutti ammatillista koulutusta
 Koronavuosi lisäsi ammattiopintojen keskeytyksiä ja viivästytti valmistumista – "Tämä aika heijastuu suoraan työmarkkinoille"
 Väitös: Ammatillisten oppilaitosten yhdistymiset olivat lähes hyödyttömiä – ei säästöjä eikä lisää valmistuneita

Koulutuksen laatupalkinnon saanut ammattiopisto kärsii teknisen alan opettajapulasta – osa opiskelijoista kokee jääneensä heitteille


Summary: Koivulan alueen asukkaille annettiin yöllä vaaratiedote voimakkaan savunmuodostuksen vuoksi. Palon syttymissyystä ei ole vielä tietoa.

Porissa terminaalipalon sammutustyöt jatkuvat edelleen palopesäkkeiden raivauksella. Jälkisammutus jatkuu pelastuslaitoksen mukaan vielä useita tunteja, mutta leviämisvaaraa ei enää ole.
 Tyhjillään oleva noin 2 500 neliön terminaalirakennus tuhoutui palossa korjauskelvottomaksi Herralahden Helmentiellä..
 Voimakkaan savunmuodostuksen vuoksi Koivulan alueen asukkaille annettiin yöllä vaaratiedote. Ihmisiä kehotettiin pysymään sisätiloissa ja sulkemaan ilmastointi.
 Vaarattiedote purettiin aamukuudelta. Päivystävä palomestari  Jussi Jalosen  mukaan savunmuodostus on heikentynyt, eikä vaaraa ympäristölle enää ole.
 Pelastuslaitos sai hälytyksen palosta ennen aamuyhtä. Pelastuslaitoksen saavuttua palopaikalle terminaalirakennus oli täyden palon vaiheessa.
 – Sen pelastamiseksi ei ollut enää mitään tehtävissä. Keskityimme estämään paloa leviämistä.
 Palon syttymissyystä ei ole vielä tietoa.
 Sammutukseen osallistui enimmillään noin 20 pelastuslaitoksen yksikköä.

Terminaalipalon jälkiraivaus jatkuu edelleen Porissa – vaaratiedote purettu


Summary: Presidentti Joe Biden joutunut arvostelun kohteeksi erityisesti siksi, ettei se käynnistänyt amerikkalaisten ja heidän liittolaistensa evakuointia tarpeeksi nopeasti.

Ministerit, ministeriöt ja valtioneuvosto

Yhdysvaltain ulkoministeri  Antony Blinken  on puolustanut maan sekasortoista vetäytymistä Afganistanista. Blinken oli kongressin edustajainhuoneen kuultavana maanantaina.
 Hänen mukaansa kukaan Yhdysvaltain hallinnossa ei osannut ennustaa Taliban-joukkojen saavan Afganistania haltuunsa niin nopeasti.
 Blinken sysäsi vastuuta tilanteesta  Donald Trumpin  hallitukselle.
 – Saimme perintönä päivämäärän, emme suunnitelmaa, ulkoministeri huomautti.
 Trumpin hallinto ja Taliban allekirjoittivat helmikuussa 2020 sopimuksen, jossa Yhdysvallat sitoutui poistumaan Afganistanista ja Taliban lupasi suitsia terrorismia sekä neuvotella vallanjaosta maan laillisen hallituksen kanssa.
 Afganistanin hallitus ei ollut sopimuksessa osapuolena. Arvostelijoiden mukaan sopimus helpotti talibanien järjestäytymistä uudelleen, mikä puolestaan johti siihen, että äärijärjestö sai Afganistanin elokuussa haltuunsa niin nopeasti, kirjoittaa  BBC .
 Presidentti  Joe Biden  on joutunut republikaanien – mutta myös joidenkin demokraattien – arvostelun kohteeksi erityisesti siksi, ettei se käynnistänyt amerikkalaisten ja heidän liittolaistensa evakuointia tarpeeksi nopeasti.
 Blinkenin mukaan Afganistanissa on yhä noin sata amerikkalaista.
 Blinken on seuraavan kerran kuultavana kongressissa tiistaina Yhdysvaltain aikaa.
 Lisää aiheesta:
 Taliban ilmoitti hallitusnimityksistä: Pääministeriksi nousee mullah Mohammad Hassan Akhund
 Joe Bidenin suosio selvässä laskussa – Sotkuinen vetäyminen Afganistanista painaa kannatusta alas

USA:n ulkoministeri sysäsi Trumpille vastuuta sekasortoisesta vetäytymisestä Afganistanista: ”Saimme perintönä päivämäärän, emme suunnitelmaa”


Satakunnan pelastuslaitos
 Björneborg, Helmentie 18: Den gamla Kiitolinja terminalbyggnaden brinner i Björneborg. Eld sprider stark rök. Röken sprider sig till Koivula -området. Invånarna rekommenderas att stanna inomhus och stänga av luftkonditioneringen.
 Satakunda räddningsverket

Vaaratiedote Satakuntaan


Summary: Ennakkotieto thaimaalaisten marjanpoimijoiden leiripaikoista ei tullut terveysviranomaisille asti. Niinpä yhdessä laadittuja varautumissuunnitelmia ei ollut. Koronakaaoksen likapyykki pestään kauden jälkeen, sanotaan ministeriöstä.

Marjanpoimijoiden keskuudessa levinneiden koronatartuntaketjujen seurauksena työ- ja elinkeinoministeriö aikoo puuttua alan toimintamalleihin ennen ensi marjanpoimintakautta. Erityistä huomiota aiotaan kiinnittää marjanpoimijoiden asumisolosuhteisiin.
 Elokuun aikana, pääasiassa thaimaalaisten marjanpoimijoiden tukikohdissa, paljastui yhteensä lähes 300 koronatapausta. Tartuntoja oli ainakin Lapissa ja Kainuussa.
 Tartunnat levisivät nopeasti ainakin siksi, että eristykseen määrätyt koronalle altistuneet joutuivat asumaan samoissa tiloissa.
 Altistuneet marjanpoimijat eristettiin yhteen tilaan, nyt 70 prosentilla on korona – infektioylilääkäri: "Lakia ei ole onnistuttu noudattamaan"
 Hallitusneuvos  Olli Soraisen  mukaan juuri poimijoiden asumisolosuhteisiin tullaan kiinnittämään jatkossa enemmän huomiota.
 – Varmasti ainakin nämä asumis-, kulkemis- ja ruokailuolosuhteet tukikohdassa ovat sellaisia, joihin kiinnitetään huomiota, Sorainen sanoo.
 Mikä meni hyvin, mikä huonosti? Tämä arvioidaan kauden jälkeen, kertoo hallitusneuvos Olli Sorainen. Antti Kolppo / Yle
 Marjakautta arvioidaan yhteistyössä alan yritysten kanssa. Jotain uusia määräyksiä voi odottaa tulevan.
 – Yritysten kanssa keskustellaan kauden päätteeksi viranomaiskokoonpanolla ja arvioidaan, mikä kuluneella kaudella meni hyvin ja mikä huonosti. Siitä kokouksesta tehtävät johtopäätökset tulevat suoraan vaikuttamaan ensi vuoden edellytyksiin ja menettelytapoihin.
 Lisää aiheesta:
 Toimitusjohtaja: "Toimimme hyvässä uskossa" – marjayritykset siirsivät sairastuneita poimijoita Lapista etelämmäksi, syynä epäselvät ohjeet
 Thaimaa vaatii Suomelta selvitystä, miksi yli 200 marjanpoimijaa sairastui – "Tämä ei jää tähän", lupaa aluehallintoylilääkäri
 Ennakkotieto poimijoiden sijainnista jäi välille
 Suomeen tuli heinä-elokuussa noin 3000 thaimaalaista marjanpoimijaa. Ely-keskuksilla piti olla ennakkotietoa, mihin leirejä sijoitetaan, mutta se ei koskaan tullut kaikkien kuntien eikä sairaanhoitopiirin terveysviranomaisten tietoon.
 Näin kunnolliset varautumissuunnitelmat jäivät tekemättä ja tauti pääsi leviämään marjanpoimijoiden keskuudessa kulovalkean tavoin. Lapin keskussairaalan infektioylilääkäri  Markku Broaksen  mukaan ohjeistusta yrityksille olisi pitänyt antaa jo ennakkoon riittävän selkeästi.
 – Olisi voitu yhteistyössä laatia turvallisuusohjeet ja vähän katsoa läpi toimintaympäristöä ja mitä sitten tehdään, jos tulee tartuntoja, Broas sanoo.
 Esimerkiksi Kemijärvellä, missä marjanpoimijoiden keskuudessa oli  kymmeniä tartuntoja , tieto poimijoiden saapumisesta tuli tartuntatautien torjunnasta vastaavan lääkärin tietoon heinäkuussa puhelimitse.
 Tapasimme thaipoimijoita Kemijärvellä leirissä, joka on välttynyt koronatartunnoilta – leirin tulkki: "Käyn kaupassa kaikkien puolesta"
 Broaksen mukaan ajoissa saatu riittävän tarkka ennakkotieto olisi voinut säästää isommilta ongelmilta.
 – Olisi voitu miettiä kaikki nämä eristys- ja karanteenitilat, mistä ne löytyvät ja ovatko ne asianmukaisia. Tämä tuli sillä tavalla vähän yllärinä.
 Koronatartunnan saaneita myös siirrettiin maakuntien välillä vastoin viranomaisten ohjeistusta.
 Huonoa tuuriakin oli matkassa
 Poimijoiden maahan tulosta ei mennyt kauan kun alkoi tapahtua. Heti elokuun alkupäivinä uutisoitiin koronatartunnoista.
 Rovaniemellä tilanne oli pahin. Parin viikon aikana testattiin neljässä eri leirissä 262 poimijaa. Heistä 180:lla todettiin koronatartunta.
 Marjanpoimijat asuvat tiiviisti, joten yksi sairastunut voi tartuttaa helposti useita. Tällaisissa tiloissa marjanpoimijat asuivat elokuussa Kemijärvellä. Vesa-Pekka Hiltunen / Yle
 Kolmesta testistä huolimatta virusta tuli Suomeen marjanpoimijoiden mukana. Broaksen mielestä matkassa taisi olla vähän myös huonoa tuuria.
 – Kolmas testi, joka tehdään kolmannen päivän kohdalla, ei sulje pois sitä, että tartunta on itämässä. Meidän tulkinta on, että juuri näin on käynyt. Siellä oli ihmisiä, jotka tulivat tartuttavaksi vasta kolmannen päivän jälkeen.
 Broksen mukaan näyttää hyvin selvältä, että marjanpoimijoiden keskuudessa riehuneen koronaepidemian aiheuttaneet ensimmäiset tartunnat tulivat poimijoiden mukana.
 – Emme ole koko aikana nähneet, että olisi marjanpoimintaryhmien ulkopuolelle liittyviä tartuntoja. Se viittaa siihen, että tartunnat olisivat alun perin lähteneet Thaimaasta.
 Mitä ajatuksia juttu herätti? Voit osallistua keskusteluun  Yle Tunnuksella  14.9. kello 23 saakka.

"Tuli vähän yllärinä" – viranomaiset aikovat selvittää, mikä sai aikaan marjanpoimijoiden joukkotartunnat


Summary: Pohjois-Korea oli tehnyt edellisen ohjuskokeen maaliskuussa. Uutta koetta pidetään vastauksena Etelä-Korean ja Yhdysvaltojen sotaharjoituksille

Pohjois-Korean valtiollinen uutistoimisto KCNA kertoo maan testanneen viikonloppuna uudentyyppistä pitkän kantaman risteilyohjusta. KCNA kuvailee testejä onnistuneiksi.
 KCNA:n mukaan testejä tehtiin sekä lauantaina että sunnuntaina ja niitä olivat seuraamassa korkean tason viranomaiset.
 Yhdysvaltojen puolustusministeriö pitää ohjuskoetta uhkana Pohjois-Korean naapurimaille.
 Pohjois-Korea järjesti viime torstaina sotilasparaatin pääkaupunki Pjongjangissa, jossa poikkeuksellisesti ei esitelty ohjuksia. Järeimmät aseet paraatissa olivat traktorien vetämät pienet tykit.
 Paraati järjestettiin Korean demokraattisen kansantasavallan perustamisen 73. vuosipäivän kunniaksi.
 Kaikista ohjuskokeista ei kerrota julkisuuteen
 Pohjois-Korea järjesti viime torstaina sotilasparaatin pääkaupunki Pjongjangissa, jossa poikkeuksellisesti ei esitelty ohjuksia. Korean Central News Agency
 Pohjois-Korea on ydinasevalta ja se ilmoitti lokakuussa 2006 tehneensä ensimmäisen ydinkokeensa. Se ei ole kuitenkaan tehnyt ydinkokeita tai ohjuskokeita mannertenvälisillä ohjuksilla sitten vuoden 2017.
 Edellisen julkisuudessa olleen ohjuskokeen Pohjois-Korea oli tehnyt maaliskuussa.
 – Risteilyohjukset havaitaan usein vasta kokeiden jälkikäteen, sillä ne lentävät matalalla. Pohjois-Korea on tehnyt jo aiemmin tänä vuonna kaksi risteilyohjuskoetta, mutta emme paljastaneet niitä, koska emme paljasta kaikkia havaitsemiamme ohjuskokeita, Etelä-Korean puolustusministeriön virkamies sanoi CNN:lle.
 Pohjois-Korean ohjuskoe tapahtui vain hieman ennen Etelä-Korean lähettilään matkaa Japaniin keskustelemaan Pohjois-Korean tilanteesta Japanin sekä Yhdysvaltojen edustajien kanssa maanantaina ja tiistaina.
 Pohjois-Korean tutkimuksen professori  Park Won-Gon  Ewha-yliopistosta kommentoi AFP:lle, että risteilyohjukset muodostavat merkittävän uhan.
 – Mikäli Pohjois-Korea on onnistunut pienentämään ydinkärkeä, se voidaan ladata myös risteilyohjukseen. On todennäköistä, että erilaisten asejärjestelmien kokeita on tulossa lisää, Park sanoi.
 Ohjuskoe vastaus sotaharjoituksiin
 Park arvioi, että viikonlopun ohjuskokeet olivat vastaus Etelä-Korean ja Yhdysvaltojen yhteisille sotaharjoituksille elokuussa.
 Kiinan ulkoministeri  Wang Yi  on matkustamassa tiistaina vierailulle Etelä-Korean pääkaupunkiin Souliin.
 – Valitsemalla risteilyohjuskokeen, Pohjois-Korea ei yrittänyt provosoida Yhdysvaltoja ja Kiinaa liikaa, Park lisäsi.
 Kiina on yksi Pohjois-Korean rajanaapureista Etelä-Korean sekä Venäjän ohella. Se on myös perinteisesti ollut ainoa Pohjois-Koreaa tukeva ulkovalta, mutta erakkovaltion ydinaseohjelma on rasittanut maiden välistä suhdetta.
 Kansainvälinen atomienergiajärjestö (IAEA) kertoi elokuussa olevansa "syvästi huolissaan" Pohjois-Korean näytettyä käynnistäneen uudelleen plutoniumia tuottavan jälleenkäsittelyreaktorin Yongbyonin ydinvoimalaitoksessa.
 Pohjois-Korealle on asetettu lukuisia kansainvälisiä pakotteita sen tekemien ydinkokeiden ja ballististen ohjushankkeiden vuoksi.

Pohjois-Korea sanoo tehneensä ohjuskokeita pitkän kantaman risteilyohjuksella


Summary: Jyväskyläläinen eläinystävien rinki loukuttaa kaupunginosansa karanneita ja hylättyjä kissoja. Kissa villiintyy muutamassa viikossa, eikä tule sen jälkeen enää omistajansakaan lähelle, kertoo Nilmini Plester.

Vanerinen kissanloukku odottaa jyväskyläläisessä metsässä. Täällä on nähty hylätty kissa lukuisia kertoja, joten paikallinen vapaaehtoisporukka on tarttunut jälleen toimeen.
 Halssilalainen eläinystävien rinki on loukuttanut kaupunginosassa kymmenkunta kissaa viimeisen kolmen vuoden aikana.
 Kaikki alkoi karanneesta kissasta, joka piti saada kiinni. Paikalliset eläintenystävät löysivät toisensa sosiaalisen median kautta, kokoontuivat ja perustivat oman loukutusryhmän.
 Mukana on parikymmentä vapaaehtoista, joille Halssilan alueen kissojen pyydystäminen alkaa käydä kokopäivätyöstä. Lisäkädet olisivat tervetulleita.
 – Tuntuu, että joka päivä tulee tieto karanneesta tai hylätystä kissasta. Niitä on tosi paljon varsinkin tänä vuonna. Korona-aika on lisännyt kissojen määrää, sanoo yksi vapaaehtoisista,  Nilmini Plester .
 Silti hänellä riittää edelleen intoa toimintaan.
 – Rakkaus eläimiä kohtaan ja halu auttaa saavat jaksamaan, hän sanoo.
 Loukuttaminen vaatii kärsivällisyyttä
 Kerran Halssilan vapaaehtoiset odottelivat kuukauden päivät ennen kuin kissa jäi loukkuun. Oli talvi, joten heidän piti käydä tarkistamassa pyydyksensä muutaman tunnin välein myös öisin.
 Eläinsuojelulaki vaatii, että loukku tarkistetaan kylmillä ilmoilla kolmen-neljän tunnin välein. Kissa ei kuulu suomalaiseen luontoon ja paleltuu nopeasti ilman suojaa.
 Loukuttaminen ei siis ole aivan yksinkertaista hommaa ja vaatii kärsivällisyyttä.
 – Kissa villiintyy muutamassa viikossa. Vähän ajan päästä se ei tule enää omistajansakaan lähelle, joten sitä on sitten tosi vaikea saada kiinni, Plester kertoo.
 Kokemus on kartuttanut Halssilan porukan niksivarastoa.
 Vapaaehtoiset houkuttelevat kissoja loukkuihin esimerkiksi hajujäljillä. He sekoittavat tonnikalan öljyä veteen esimerkiksi isossa limsapullossa ja vetävät sillä hajupolun loukulta poispäin. Kissa seuraa sitä loukkuun helpommin kuin pelkkää pyydyksestä tulevaa ruuan hajua.
 – Varsinkin öljyinen tonnikala tuoksuu hyvin ja pitkälle, Plester vinkkaa.
 Vapaaehtoiset sijoittavat loukut rauhallisiin paikkoihin pois ihmisten luota. Paikka kerrotaan vain ringin jäsenille, koska muuten loukkua uhkaa ilkivalta. Timo Hytönen
 "Kaikki mukaan, jotka haluavat"
 Halssilan vapaaehtoisilla on kädet täynnä oman alueen karkulaisten ja hylättyjen kissojen kanssa, joten aika ei riitä muiden alueiden eläinten loukutukseen.
 – Jos homma kiinnostaa, kannattaa perustaa oman alueen ryhmä vaikka Facebookiin tai Messengeriin, Plester vinkkaa.
 Jyväskylässä apua saa Keski-Suomen eläinsuojeluyhdistykseltä, Karajan löytöeläinkodilta ja Karkuteilla Keski-Suomi -ryhmältä Facebookissa.
 – Kaikki vain mukaan, jotka haluavat, Plester sanoo.
 "Sirutus pakolliseksi kissoillekin"
 Nyt vapaaehtoiset ovat virittäneet halssilalaiseen metsään vaneriloukun, joka on lainassa Keski-Suomen eläinsuojeluyhdistykseltä.
 Porukalla on muutama oma häkkiloukku, mutta kissa menee helpommin vaneriseen. Porukka aikookin hankkia myös oman vaneriloukun.
 Loukun pleksiovi on yhä ylhäällä. Kissaa ei tällä kertaa näy.
 – Olisi tosi hyvä, jos sirutus tulisi pakolliseksi kissoillekin, ihmiset leikkauttaisivat lemmikkinsä ja ulkoiluttaisivat niitä valjaissa, ulkotarhoissa tai eivät ollenkaan, Plester sanoo.
 Voit keskustella aiheesta keskiviikkoon 15. syyskuuta kello 23.00 asti.

Vapaaehtoiset rämpivät kissan perässä metsään vaikka talviöisin kolmen tunnin välein – kissojen loukutus käy tälle porukalle kokopäivätyöstä


Summary: Helsingissä kuultiin lauantaina kovaääninen pamaus, jonka syy on edelleen hämärän peitossa. Pamaus kuului ennen puoltayötä monessa eri kaupunginosassa. Selitystä ei ole löytynyt maasta eikä ilmasta.

Ympäri Helsinkiä kuultiin myöhään lauantai-iltana erittäin kovaääninen pamaus, jonka syy ei toistaiseksi ole selvinnyt.
 Sosiaalisessa mediassa kerrotun perusteella ääni kuului noin varttia ennen puoltayötä ainakin Oulunkylässä, Kumpulassa, Käpylässä, Arabiassa, Kulosaaressa, Metsälässä, Maunulassa, Meilahdessa ja Kulosaaressa. Jotkut ovat kertoneet myös nähneensä välähdyksen.
 Syyksi on veikkailtu muun muassa meteoria, maanjäristystä tai Hornetin ylilennosta johtunutta yliäänipamausta. Toistaiseksi selitystä kovalle äänelle ei ole kuitenkaan löytynyt.
 Poliisille asiasta tuli muutama ilmoitus Oulunkylän ympäristöstä vähän ennen puoltayötä lauantaina, Helsingin poliisin johtokeskuksesta kerrotaan STT:lle. Ilmoituksissa ääntä kuvailtiin muun muassa "kumeaksi räjähtäväksi ääneksi" ja "isoksi laukaukseksi".
 Poliisipartio kävi Oulunkylän suunnalla Oltermannintiellä selvittelemässä asiaa, mutta paikan päältä ei löytynyt mitään selittävää tekijää äänelle, poliisista kerrotaan.
 Puolustusvoimat HS:lle: Ei lentotoimintaa, joka olisi voinut aiheuttaa pamauksen
 Tähtitieteellisen yhdistyksen Ursan tulipallotyöryhmässä tutkitaan mahdollisia meteoritapauksia. Ryhmän kameraverkoston kuvien perusteella mikään ei viittaa siihen, että ääni olisi kuulunut meteorista.
 – Tämänhetkinen näkemys on se, että se mitä todennäköisimmin ei ollut meteori, mutta ei sitä tietysti voi varmaksi sanoa, sanoo Ursan tiedottaja  Anne Liljeström .
 Puolustusvoimien toimintaankaan pamaus ei liity, sanoi tiedotuspäällikkö  Max Arhippainen  Puolustusvoimain Pääesikunnasta  Helsingin Sanomille .
 Arhippaisen mukaan pamauksen aikaan ei ole ollut sellaista lentotoimintaa, joka olisi voinut pamauksen aiheuttaa.
 Pohdintaa on herännyt myös siitä, olisiko pamaus voinut liittyä Venäjällä ja Valko-Venäjällä käynnissä olevaan Zapad-sotaharjoitukseen. Arhippaisen mukaan tällaista olisi kuitenkin vaikea kuvitella, sillä sotaharjoitukset ovat kaukana Helsingistä.
 Maaperästä ääni ei Helsingin yliopiston seismologian instituutin analyysien perusteella ole ollut lähtöisin.
 – Hyvin suurella todennäköisyydellä se ei ole mikään maanjäristyksen tyyppinen. Meillä on vielä sen päivän tarkempi analyysi kesken, mutta katsoimme sitä viikonloppuna nopeasti, ja siinä ei näy mitään selkeää Helsingin asemilla, kertoo seismologi  Tuija Luhta .
 – Jos se olisi maanjäristys, se näkyisi ensisijaisesti isosti seismometreissä ja saattaisi kuulua, mutta nyt on ihan toisin päin.

Helsingissä lauantaina kuullun pamauksen syy ei ole selvinnyt – ei lähtöisin maaperästä, myös meteori epätodennäköinen


Summary: Elokuussa alkaneessa kohussa pikaruokaketjun työoloja kuvattiin kurjiksi. Sen jälkeen yhtiö aloitti selvitystyön ja aikoo nyt muuttaa toimintatapojaan.

Pikaruokaketju Hesburger aloittaa jo tällä viikolla toimenpiteet, joilla se pyrkii korjaamaan kohun keskiöön joutuneita työolojaan.
 Turkulainen hampurilaisketju aikoo esimerkiksi ottaa käyttöön anonyymin palautekanavan työntekijöilleen ja tarkentaa työajan kirjaamiseen liittyvää ohjeistusta ja myös valvoo aikaisempaa tarkemmin työaikojen toteuttamista. Lisäksi yhtiö aikoo antaa enemmän tukea ravintolapäälliköiden esimiestyöhön. Kaikkiaan toimenpiteitä on listattu viisi.
 Hesburger pahoittelee johtamisessa tapahtuneita virheitä. Tiedotteen mukaan yhtiö myöntää, että johdon ja henkilöstön välillä avoin vuoropuhelu on ollut liian vähäistä.
 – Asettamamme tavoitteet ovat johtaneet siihen, että ravintoloita on paikoin johdettu liian tuloshakuisesti ja työntekijöiden kuunteleminen on jäänyt taka-alalle. Nyt tähän tulee muutos, tiedotteessa sanotaan.
 Hesburger seuraa tiedotteen mukaan toimenpiteiden vaikutuksia teettämällä ulkopuolisen tahon toteuttaman kyselytutkimuksen henkilöstölleen alkuvuonna 2022.
 Yhtiön työolot nousivat otsikoihin alun perin sosiaalisen median Jodelin keskusteluista. Sen jälkeen kaksitoista yrityksen entistä ja nykyistä työntekijää  kertoi huonoista työoloista Ylelle . Ylen haastattelemien työntekijöiden mukaan he ovat joutuneet muun muassa tekemään jopa kymmentuntisia työpäiviä ilman taukoja ja työskentelemään ilman palkkaa.
 Lue lisää:
 Hesburgerin Salmela vastaa PAMin kritiikkiin: Emme syytä kenttäpäälliköitä tai henkilökuntaa, vaan ylin johto on vastuussa johtamisessa tehdyistä virheistä
 Heikki Salmela syytti välijohtoa ja koronaa Hesburgerista paljastuneista ongelmista – "Törkeä juttu, jos ei ymmärrä henkilöstön merkitystä"
 Mitä työntekijän pitää kestää? Hesburgerissa työskennelleet nuoret kertoivat kurjista oloista, valvova viranomainen kävi läpi pahimmat epäkohdat
 Hesburgerin työntekijät kertoivat karuista työoloista, eikä perustaja Heikki Salmela ollut uskoa väitteitä – mieli muuttui, ja nyt alkaa selvitystyö
 Jasmin Ristolainen ja 11 muuta nuorta kertovat karuista työoloista Hesessä – hampurilaisketjun mukaan joskus ei ole pidetty taukoja

Työolojensa takia kohussa ryvettynyt Hesburger aloittaa tällä viikolla toimenpiteet –  "Työntekijöiden kuunteleminen on jäänyt taka-alalle"


Summary: FC Lahti ja Ilves kohtasivat toisensa jalkapallon Veikkausliigassa lauantaina 11. syyskuuta. Itse peli sujui rauhallisesti, mutta sen jälkeen kannattajien välillä oli kärhämää.

Sisä-Suomen poliisi tutkii FC Lahden ja Ilveksen kannattajien välistä pahoinpitelyä. Viime lauantaina Tampereella pelatun jalkapallon Veikkausliigaottelun jälkeen Ilveksen kannattajan kimppuun oli käyty Ratinan stadionin ulkopuolella.
 Rikoskomisario  Ona Autere  Sisä-Suomen poliisista vahvistaa, että poliisi on vastaanottanut rikosilmoituksen pahoinpitelystä lauantaina kello 19 aikaan.
 Poliisin mukaan esitutkinta on vielä kesken, mutta kuulusteluja on jo tehty.
 FC Lahden Facebookissa olevassa faniryhmässä seura pyytää kannattajia ilmoittamaan tekoon vastuulliset seuralle tämän päivän aikana. Seura on luvannut tiedottaa aiheesta tarkemmin tiistaina 14. syyskuuta.
 Lisää  Päijät-Hämeen  uutisia Yle Areenassa: kuuntele, katsele ja lue mitä lähelläsi tapahtuu.

FC Lahden kannattajia epäillään pahoinpitelystä Tampereella


Summary: Tieto neuvotteluista annettiin luottamushenkilöille ja henkilöstölle maanantaina. Varsinaiset neuvottelut alkavat viikon päästä. Henkilöstölle uutinen tuli täytenä yllätyksenä.

Tampereen yliopisto aloittaa yt-neuvottelut. Tavoitteena on vähentää 215 henkilötyövuotta.
 Vähennykset koskevat tukipalveluita eli esimerkiksi tutkimus- ja opetushenkilöstö on rajattu ulos. Neuvottelujen piirissä on yhteensä 1 100 ihmistä.
 Vähennyksiä ei tavoitella vain irtisanomisilla, vaan toimintoja myös ulkoistetaan. Henkilöstöstä pitäisi yliopiston mukaan säästää 14 miljoonaa euroa vuodessa.
 Yliopisto suunnittelee tiettyjen talouspalveluiden, palkka- ja palkkiopalveluiden, matkahallintopalveluiden ja myyntilaskutuksen osittaista ulkoistamista Certia Oy:lle ensi vuoden alusta. Siirtyvän henkilöstön määrä olisi noin 40. Yliopistot omistavat Certia Oy:n.
 Varsinaiset neuvottelut alkavat viikon päästä.
 Työtehtäviin enemmän joustoa
 Tukipalveluihin kuuluvat esimerkiksi hallinto, kirjasto ja tietohallinto. Tampereen yliopiston rehtori  Mari Walls  määrittelee ne selkärangaksi, joka mahdollistaa tutkimuksen ja koulutuksen. Miten sitten tukipalveluiden säästöt heijastuvat opetus- ja tutkimushenkilöstöön?
 – Pyrimme huolehtimaan, että työtaakka ei kasvaisi opetus- ja tutkimushenkilöstöllä. On kuitenkin ennakoitavissa, että on tietty murrosvaihe, mutta pyrimme turvaamaan tällä prosessilla, että meillä jatkaa tarvittavat tiedekuntien tukipalvelut uudessa muodossa, Walls muotoilee.
 Tiistaina järjestetään tiedotustilaisuus tukitoimien henkilöstölle. Jokaisen kanssa käydään Wallsin mukaan vielä myös keskustelu, jossa kartoitetaan osaaminen.
 – Näin pääsemme pidemmälle siinä millainen osaaminen meillä on ja minkälainen on henkilön motivaatio ja tahtotila tehdä ehkä toisenlaisia työtehtäviä meidän organisaatiossa kuin tällä hetkellä, Walls sanoo.
 Tavoitteena on lopulta matalampi organisaatio ja joustavammat työnkuvat. Uusi organisaatio aloittaisi vuoden 2022 alusta.
 Henkilöstölle yt-kutsu tuli täytenä yllätyksenä
 Tieto yt-neuvotteluista tuli edunvalvojille eli muun muassa. henkilökuntayhdistyksen pääluottamusmies  Jorma Viikille  sähköpostissa maanantaina iltapäivällä kahdelta. Tämän jälkeen tieto päivitettiin yliopiston intraan.
 – Uutinen tuli täytenä yllätyksenä. Mykistävää, että tämä asia piti lukea sähköpostista, Viikki sanoo.
 Vähennystarve on Viikin mukaan järkyttävän suuri. Niin suuri, ettei Viikki ole osannut uutisen jälkeisiin kyselyihin vastata mitä se voisi käytännössä merkitä.
 – En tiedä kuinka me jatkossa pyöritämme Tampereen yliopistoa. Tämä on tässä hetkessä niin järkyttävä luku kuin vain voi olla.
 Viikin mukaan yliopistolla eletään edelleen fuusion jälkeisessä tilassa ja toiminta on paikoin sekavaa. Mahdollisten vähennysten vaikutukset näkyisivät Viikin mukaan kaikissa yliopiston palveluissa ja myös opiskelijoiden elämässä.
 Talousongelmia ollut jo aiemmin
 Rehtori Mari Walls sanoi jo lukuvuoden avajaisten puheessaan noin viikko sitten tiistaina, että taloutta on tasapainotettava, mikä käytännössä tarkoittaa säästöjä ja tulojen lisäämistä.
 Tampereen yliopisto ja Tampereen teknillinen yliopisto yhdistyivät vuoden 2019 alusta Tampereen korkeakoulusäätiön alle. Säätiön varsinaisen toiminnan tulos on ollut selvästi alijäämäinen. Henkilöstökulut ovat korkeakoulusäätiön suurin kuluerä.
 Tampereen yliopiston perusrahoitus laskee tämän vuoden 196,5 miljoonasta eurosta 190,9 miljoonaan euroon vuonna 2022.
 Tampereen yliopiston talous on ollut koetuksella jo aiemmin, mutta esimerkiksi  kolme vuotta sitten henkilöstöä koskevia yt-neuvotteluja ei ollut näköpiirissä.  Wallsin mukaan fuusioon saadun rahoituksen loppuminen ja perusrahoituksen väheneminen kuitenkin muuttivat tilanteen.
 Voit keskustella uutisesta 14.9. klo 23 asti.
 Lue lisää:
 Tampereen yliopiston rehtori avajaisissa: Yliopiston pitää tasapainottaa talouttaan
 Tampereen yliopiston henkilöstökulut jäämässä paljon odotettua pienemmiksi – fuusio näkyy edelleen ensi vuoden budjetissa
 Tampereen yliopiston budjetti on miljoonia euroja miinuksella – yliopisto aikoo saada talouden kuntoon kolmessa vuodessa

Tampereen yliopistolla alkavat suuret yt-neuvottelut – lähtöpassit uhkaavat 215 työntekijää


Summary: Saksan vihreän puolueen Annalena Baerbock tuskin yltää kansleriksi, mutta kakkospuolueen paikka seuraavassa hallituksessa näyttää todennäköiseltä. Päästöjen vähentäminen on yksi vaalien pääteemoista.

Saksan kristillisdemokraattinen unioni (CDU)

Pyöräliikkeen omistaja kärrää ovesta kulkuvälinettä, jonka pitäisi mullistaa Saksan liikenne. Ja samalla automaan asukkaiden sielua.
 Talutuksessa on isolla puisella laatikolla varustettu kuormapyörä.  Jan Ungererin  pyöräliike on mukana verkostossa, joka lainaa laatikkopyöriä maksutta kaupunkilaisten käyttöön.
 – Haluamme näyttää, että tavaroiden, ostosten ja lasten kuljetus onnistuu myös ilman autoa, Ungerer sanoo kaupallaan Kreuzbergin kaupunginosassa.
 Ungererin mukaan nykyisenkaltainen yksityisautoilu ei ole enää tulevaisuuden kannalta kestävällä pohjalla.
 Tiukentuvat päästörajoitukset vaativat Saksalta selviä leikkauksia päästöihin.
 Automaa Saksassa se tarkoittaa koko elämäntavan miettimistä uusiksi. Sen vuoksi laatikkopyöristä ja ylipäätään liikenteen uudistamisesta on tullut yksi vaalisyksyn suurista puheenaiheista.
 Saksan vihreät haluaa laatikkopyöriä miljoona lisää Saksan kaduilla ja tukea niiden ostoa miljardilla eurolla. Pari viikkoa ennen Saksan liittopäivä- eli parlamenttivaaleja näyttää siltä, että vaatimus saattaa toteutua.
 Annalena Baerbock on ensimmäinen vihreä poliitikko, joka on yltänyt iskuetäisyydelle Saksan kanslerinpaikasta. Baerbock kuvattuna polkypyöränsä kanssa Berliinissä 2019. Jens Schlueter / EPA
 Vihreiden nousua  oppositiosta hallitukseen pidetään lähes varmana.
 Kansleriehdokas  Annalena Baerbock  on ensimmäinen vihreiden poliitikko, joka on noussut tosissaan tavoittelemaan liittokanslerin paikkaa.  Angela Merkel  jättää politiikan syyskuun 26. päivän vaaleissa.
 Suosio on kuitenkin tullut alas loppukevään lukemista, ja kanslerinpaikkaa todennäköisempi on kakkospuolueen asema joko sosiaalidemokraattisen SPD:n tai kristillisdemokraattisen CDU:n johtamassa yhteishallituksessa. Demariehdokas  Olaf Scholz  on tällä hetkellä ennakkosuosikki.
 Yksi vihreän puolueen vaalitavoitteista on tehdä automaa Saksasta pyörämaa ja kieltää uusien polttomoottoriautojen myynti vuoteen 2030 mennessä.
 Annalena Baerbockin viesti äänestäjille on se, että pääehdokkaista vain hän olisi todellinen muutosvoima uudistamaan Saksaa. Ullstein Bild / AOP
 Kun Baerbock viime viikon maanantaina astui pääkanava ARD:n areenalle vastaamaan kansalaisten kysymyksiin, pyhä lehmä teurastettiin heti aluksi.
 Ensimmäinen kansalaiskysymys koski 130 km/h nopeusrajoituksia Saksan moottoriteillä. Tällä hetkellä osalla Saksan autobaanoista saa ajaa niin kovaa kuin moottorista lähtee, ja monelle autoilijalle rajoituksista vapaa tie on pyhä perusoikeus.
 Onko kansleriehdokas nopeusrajoitusten puolella, kyllä vai ei?
 Baerbockin vastaus ei jättänyt tulkinnan varaa.
 – Kyllä, ajaisin tätä vahvasti. Enkä vain ilmastonsuojelun vaan myös liikenneturvallisuuden vuoksi, Baerbock sanoi.
 CDU:n kansleriehdokas  Armin Laschet  on ilmoittanut vastustavansa nopeusrajoituksia. Demaripuolue SPD sen sijaan kannattaa niitä omassa vaaliohjelmassaan.
 Nykyisten mielipidemittausten mukaan voi hyvin olla, että historiallinen valtapuolue ja Merkelin edustama CDU on jäämässä oppositioon. Vihreiden ja demareiden sekä mahdollisesti kolmannen puolueen yhteishallituksessa tie nopeusrajoituksille olisi siten auki.
 Ilmastonmuutos  on yksi parlamenttivaalien pääteemoista, sillä keväällä Saksan korkein oikeus velvoitti poliitikot kiristämään päästöleikkauksia.
 Seuraavan hallituksen päätettäväksi tulee se, mistä, miten ja kenen rahoilla päästöjä lähdetään leikkaamaan.
 Lue lisää: Shell, Hollanti, Saksa ja moni muu joutuu muuttamaan tosi nopeasti ilmastotekojaan – yksi syy siihen on Sophie Backsen, 22, ja uppoava saari
 Myös saksalaiset ovat aiempaa valmiimpia ainakin joihinkin muutoksiin. Saksalaisista  useampi tukee nopeusrajoituksia  moottoriteille kuin on niitä vastaan.
 Lisäksi saksalaisten enemmistö on valmis kieltämään kotimaan sisäiset lennot – asia, mitä vihreät on kampanjan aikana pitäneet esillä.
 Heinäkuun suurtulvat  ovat pitäneet ilmastonmuutokset vaikutukset otsikoissa.
 Silti elokuun lopussa heitetty idea laatikkopyörien ostotuista herätti poliittisen myrskyn, vaikka vastaavia tukia maksetaan jo Saksan eri kaupungeissa ja alueilla paikallisesti. Myös sähköauton ostoa tuetaan tuhansilla euroilla.
 Annalena Baerbock johtaa vihreitä yhdessä Robert Habeckin kanssa, mutta Baerbock nousi kansleriehdokkaaksi. Tuoreen kyselyn mukaan 15 prosenttia saksalaisista äänestäisi Baerbockia, jos kyseessä olisi suora kansanvaali. Sean Gallup / EPA
 Rajuinta kritiikki oli porvaripuolueiden riveistä. CDU:n ja liberaalipuolue FDP:n edustajat tyrmäsivät laatikkopyörätuen tukena suurkaupunkien hyvätuloisille vihreiden omille kannattajille.
 FDP:n puheenjohtaja  Christian Lindner  syytti vihreitä siitä, että puolue haluaa muuttaa teollisuusmaa Saksan laatikkopyöräileväksi Melukyläksi.
 Astrid Lindgrenin  satukirjoihin viittaava Melukylä (saksalaiset vääntävät Bullerbyn muotoon Bullerbü) on Saksassa usein käytetty poliittinen termi.
 Konservatiivit käyttävät sitä pilkkanimityksenä vihreiden ehdotuksille ja synonyyminä heidän mielestään epärealistille haavekuville, joissa Saksa muuttuu jonkinlaiseksi Ruotsia muistuttavaksi pohjoismaiseksi utopiaksi.
 Vihreät ovat puolestaan itse käyttäneet termiä omissa vaalimainoksissaan vaatien Saksaan lisää Melukylää.
 Liberaalipuolueen puheenjohtaja (vaalimainos keskellä) Christian Lindner pitää laatikkopyörien ostotukea yrityksenä tehdä teollisuusmaasta utopinen satukylä. Friedrich Stark / AOP
 Pelkkä  laatikkopyörien ostotuki ei riitä uudistamaan Saksan liikennettä ilmaston kannalta kestäväksi, sanoo pyöräilyn etujärjestön Zukunft Fahrradin poliittinen asiantuntija  Elena Laidler-Zettelmeyer.
 Todelliseen liikennevallankumoukseen tarvitaan paitsi pyörän myös kaupunkitilan keksiminen uudestaan. Lisää pyöräteitä, kerrostaloihin varastotilaa laatikkopyörille ja lisää yhteiskäyttöratkaisuja.
 Tähän asti Saksa on suunniteltu ennen kaikkea autoilijoille sopivaksi.
 – Saksa on automaa, siitä ei ole epäilystään, Laidler-Zettelmeyer sanoo Prenzlauer Bergissä sijaitsevassa toimistossaan.
 Pyörä voi kuitenkin olla todellinen vaihtoehto autolle, jos mukana on sähköavustus ja kuormausmahdollisuus.
 – Käyttötarkoitus on paljon laajempi. Voi ajaa pidempiä matkoja ja kuljettaa lastia, Laidler-Zettelmeyer sanoo.
 Saksan vihreiden kansleriehdokas Annalena Baerbock keskustelee lasten kanssa kampanjointitilaisuudessa Berliinissä 7. syyskuuta. Lapsiperheköyhyyden vähentäminen on yksi ehdokkaan vaaliteemoista. Ullstein Bild / AOP
 Pyöräkaupan  omistaja Jan Ungerer kertoo käyttäjien lainaavan laatikkopyörää sekä lasten että lastin kuljetukseen. Yksi Berliinissä suosittu tapa viettää vapaa-aikaa on lähteä polkemaan laatikkopyörällä entiselle Tempelhofin lentokentälle.
 – Ja jos penkin nostaa ylös, tänne saa laitettua vaikka jääkaapin, Ungerer esittelee pyörää.
 Ungerer kertoo lähtevänsä pian haastattelun jälkeen Müncheniin. Saksan suurin automessu IAA on siirtynyt Baijerin osavaltiopääkaupunkiin Frankfurtista.
 Berliinissä Flotte-verkosto lainaa maksutta kuormapyöriä kaupunkilaisten käyttöön.  Ullstein Bild / AOP
 Sunnuntaina päättyneiden automessujen pääpaino oli sähköautoissa. Ungerer halusi osoittaa mieltään muiden aktivistien kanssa, sillä hänen mielestään Saksan autoteollisuuden uudistuminen on yhä liikaa pelkkää viherpesua.
 Mutta jokin on muuttumassa. Saksan autoilun mekassa IAA:ssa oli tänä vuonna näytteillä myös laatikkopyöriä.
 LUE LISÄÄ: Saksan valtapuoluetta odottaa vaaleissa romahdus – ehdokas Merkelin seuraajaksi alkoi näyttää narrilta, ja hänen kotikaupungissaan on sille selitys
 LUE LISÄÄ: Saksassa suosiotaan menettänyt Laschet ampui täyslaidallisella suosituinta liittokansleriehdokasta Scholzia väittelyssä

Miljoona laatikkopyörää ja nopeusrajoitukset moottoriteille – Saksan vihreät haluavat automaasta pyörämaan, ja kriitikot pilkkaavat Melukylä-utopiaa


Summary: Armeijan hätäyksikkö on määrätty auttamaan viime keskiviikkona alkunsa saaneiden maastopalojen sammutustöissä.

Espanjassa suomalaisturistienkin suosimalla Aurinkorannikon alueella Málagan maakunnassa sammutetaan maastopaloa jo kuudetta päivää.
 Sierra Bermejan vuoristoalueella leviävät palot näkyvät kilometrien päässä sijaitsevaan Pujerran kaupunkiin saakka, josta asukkaita on evakuoitu sunnuntaina.
 Ihmisiä evakuoitiin sunnuntaina myös Jubriquen, Farajanin, Alpandeiren ja Juzcarin kylistä. Lisäksi viidellä muulla paikkakunnalla evakuointeja suoritettiin perjantaina. Yhteensä Málagassa on evakuoitu ainakin 2 600 ihmistä.
 Pääministeri  Pedro Sanchez  kertoi sunnuntaina  Twitterissä , että myös armeijan hätäyksikkö on määrätty avustamaan sammutustöissä.
 Palo sai alkunsa Esteponan kaupungin lähettyvillä keskiviikkona. Esteponasta evakuoitiin ihmisiä viime viikolla, mutta useimmat ovat jo palanneet kaupunkiin.
 Maastopalo on levittäytynyt jopa 7 700 hehtaarin alueelle.
 Paloja on ollut sammuttamassa satoja sammutustyöntekijöitä, lentokoneita ja ajoneuvoja.

Málagan maastossa palaa kuudetta päivää – turistien suosimalla Aurinkorannikolla on evakuoitu yli kaksituhatta ihmistä


Summary: Ylen kyselyyn vastanneet kuntajohtajat perustelevat vähäistä kiinnostusta aluevaaleja kohtaan muun muassa poliittisella sitoutumattomuudella, aikataulusyillä, kunta-asioihin omistautumisella sekä sillä, että politiikka ei kiinnosta.

Tammikuun 23. päivä järjestettävät  hyvinvointialueiden vaalit  eivät tunnu kuntajohtajia kiinnostavan. Yle kysyi asiasta Lounais-Suomessa, ja kuntajohtajien palaute oli harvinaisen selvä.
 Kaikki 43 Lounais-Suomen kuntajohtajaa vastasivat kyselyyn. Yhtä vaille kaikki ilmoittivat suoraan, että eivät aio asettua ehdolle aluevaaleissa.
 Ainoastaan Oripään kunnanjohtaja  Timo Tolppanen  sanoi vielä miettivänsä vaaleihin lähtöä.
 – Tämä on pohdinnan alla, en ole vielä päättänyt asiaa. Pitää olla myös kysyntää, Tolppanen ilmoittaa.
 Kokoomusta edustavan Tolppasen mielestä olisi kuitenkin hyvä, että aluevaltuustoissa olisi myös kuntajohtajia mukana.
 – Kuntajohtajilla on näkemystä yleisjohtamisesta, ja sitä kautta tulisi myös paikallinen osaaminen näkyviin.
 Politiikka ei kiinnosta
 Yle kysyi viime viikolla kansanedustajilta , aikovatko he lähteä ehdolle aluevaaleihin. Lähes joka kolmas vastanneista halusi mukaan hyvinvointialueiden valtuustoihin päättämään soteasiasioista.
 Miksi kuntajohtajia aluevaalit eivät sitten kiinnosta? Vastausten perusteella päällimmäisenä syynä on halu olla puolueista riippumaton ammattijohtaja.
 – Olen puolueisiin sitoutumaton virkamies, ja kokisin politiikkaan lähtemisen itselleni aika vieraaksi eli haluan pysyä virkamiesroolissa, ilmoittaa Huittisten kaupunginjohtaja  Jyrki Peltomaa .
 Huittisten kaupunginjohtajan Jyrki Peltomaan mielestä kuntajohtajalle voi tulla aluevaltuustossa eturistiriitatilanteita: "Ensimmäisenä tulee mieleen palvelujen keskittämiset." Jari Pelkonen / Yle
 – En ole poliittinen henkilö ollenkaan, en ole ikinä kuulunut mihinkään puolueeseen. Katson, että nämä aluevaalit ovat puoluesidonnaiset, Kankaanpään kaupunginjohtaja  Mika Hatanpää  selittää.
 Maskun kunnanjohtaja  Arto Oikarinen  haluaa pysyä riippumattomana myös jatkossa.
 – Tämmöisenä sitoutumattomana ammattijohtajana ei voi oikein lähteä mukaan. Pitäisi olla jonkun puolueen jäsen, jos lähtee tällaiseen vaaliin mukaan.
 Useat kuntajohtajat vierastavat aluevaltuustoa, koska se on poliittinen elin. Kosken kunnanjohtaja  Henri Partanen  tiivistää monen kuntajohtajan ajattelutavan.
 – Kunnanjohtajan ei tule sotkeutua poliittiseen päätöksentekoon millään tavalla.
 Osa kuntajohtajista kokee oman työnsä niin tärkeäksi ja aikaa vieväksi, että se ei mahdollista aluevaltuustossa toimimista. Sekin on syy jättää vaalit väliin.
 – En lähde, koska haluan omistautua ja keskittyä hoitamaan nykyistä virkaani, sanoo Nousiaisten kunnanjohtaja  Teemu Heinonen .
 – Keskityn kunta-asioihin, ilmoittaa myös Pöytyän kunnanjohtaja  Mika Joki .
 Naantalin kaupunginjohtajan Laura Leppäsen mielestä kuntajohtajan ja aluevaltuutetun tehtävien yhteensovittaminen voisi olla vaikeaa: "Näen tässä kaksoisroolissa merkittävän ongelman." Yrjö Hjelt / Yle
 Kaksi jakkaraa – ongelma vai ei?
 Aluevaaleissa, toisin kuin kunnallisvaaleissa, kuntajohtajat voivat olla ehdolla. Yle kysyi kuntajohtajilta myös voiko kaksoisroolista syntyä ongelmia, jos virassaoleva kuntajohtaja toimii myös aluevaltuutettuna.
 Politiikan tutkijan  Petri Koikkalaisen  mielestä päättäjien  kaksoisroolit voivat olla ongelmallisia  esimerkiksi ajankäytön ja roolien sekoittumisen kannalta.
 Lounais-Suomen kuntajohtajista 23 eli yli puolet on kuitenkin sitä mieltä, että mitään ongelmia kaksoisroolista ei tulisi. Neljäsosa eli 11 on sitä mieltä, että ongelmia ja ristiriitatilanteita seuraisi kaksoisroolista.
 Kimmo Gustafsson / Yle
 – Ei ole ongelmaa. Aluevaltuustoon valittavat eivät toimi siellä oman kotikuntansa edustajana, vaan kaikki edustavat koko aluetta, sanoo Taivassalon kunnanjohtaja  Vesa Rantala .
 – En näe ongelmana, sillä yksittäisen valtuutetun vaikuttamismahdollisuudet ovat sen verran pienet, että kotiinpäinvetäminen ei ole mahdollista, Maskun kunnanjohtaja Arto Oikarinen sanoo.
 Maskun kunnanjohtaja Arto Oikarinen uskoo, että ammattiylpeys saa monet kuntajohtajat jättämään aluevaalit väliin: "Nykypäivänä kuntajohtajat ovat ammattijohtajia ja se työ, mihin on valittu, halutaan tehdä parhaalla mahdollisella tavalla." Yrjö Hjelt / Yle
 – Taitavasti ja hyvin ymmärrettynä esteellisyyksiä voidaan välttää. Pidän hyvänä, että kunnanjohtajillakin on vaalikelpoisuus, sanoo Euran kunnanjohtaja  Juha Majalahti .
 – En näe minkäänlaisia ongelmia, kyllähän nykymaailmassa on monia ihmisiä, jotka istuvat kahdella tuolilla ja jakkaralla, sanoo Oripään kunnanjohtaja Timo Tolppanen.
 Oma kunta vs. hyvinvointialue
 Osa kuntajohtajista puolestaan kokee, että kaksoisroolissa voisi hyvinkin tulla eturistiriitoja. Naantalin kaupunginjohtaja  Laura Leppänen  kokee, että varsinkin palveluverkkokysymyksissä ongelmia voisi tulla.
 – Naantalin kaupunginjohtajana minun tehtäväni on ajaa naantalilaisten etua, ja jos lähtisin ehdolle hyvinvointialueen vaaleihin, nämä edut voisivat olla ristiriitaiset Naantalin kaupungin ja hyvinvointialueen kesken.
 Harjavallan kaupunginjohtaja Hannu Kuusela sanoo, ettei edes harkinnut aluevaaleihin mukaan lähtöä: "Kaupunginjohtajan työ on riittävän haastavaa, siinä riittää työtä aamusta iltaan." Jari Pelkonen / Yle
 – Kaksoisrooli on aina haastava, se edellyttää kyllä hyvin tarkkaa harkintaa ja roolien erottamista toisistaan, pohtii Harjavallan kaupunginjohtaja  Hannu Kuusela .
 Myös Uudenkaupungin kaupunginjohtaja  Atso Vainiota  mietityttää, osaisiko kuntajohtaja olla täysin objektiivinen aluevaltuutettuna.
 – Kykeneekö kuntajohtaja, joka on valittu aluevaaleissa hyvinvointialueen valtuustoon, tukemaan alueen kannalta parasta ratkaisua silloinkin, kun asia on oman kunnan kannalta vaikea hyväksyä?
 Kosken kunnanjohtaja Henri Partanen ei haluaisi kuntajohtajia aluevaltuustoon lainkaan.
 – Kaksoisroolista syntyy ongelma, ja minusta tuntuu hyvin absurdilta tilanne, jossa kunnanjohtaja toimii aluevaltuutettuna. Olisi turvallisin kaikkien kannalta, ettei kunnanjohtaja voisi toimia luottamustoimessa.
 Nousiaisten kunnanjohtaja Teemu Heinonen on asiasta päinvastaista mieltä.
 – Mielestäni on hienoa, että myös kunnanjohtajien on mahdollista asettua ehdolle aluevaaleissa, ja näkisin tämän ennemminkin mahdollisuutena kuin ongelmana.
 Aluevaaleilla valittavat päättäjät saavat käsiinsä noin puolet nykyisten kuntapäättäjien asioista. Tulevan hyvinvointialueen hoidettavaksi siirtyvät kaikki sosiaali- ja terveystoimen sekä pelastustoimen tehtävät.

 Voit keskustella aiheesta  Yle Tunnuksella . Kommentointi sulkeutuu 14.9. kello 23.
 Lue lisää:
 Yle kysyi kansanedustajilta aluevaaleista: lähes joka kolmas vastanneista haluaa päättämään sote-asioista – katso oman edustajasi vastaus
 Maaseudun Tulevaisuuden kysely: Puolet äänestäjistä ei tiedä, mistä aluevaaleissa päätetään
 Puolueet aloittivat aluevaaliehdokkaiden keruun ja toivovat ääniharaviksi kansanedustajia – tutkijan mukaan vaarana on roolien sekoittuminen
 Tämän harva äänestäjä tietää: kuntavaalit ovat Helsingissä myös maakuntavaalit – muu Suomi valinnee maakuntavaltuustot tammikuussa

Kuntajohtajia aluevaalit eivät kiinnosta – Yle selvitti asiaa Lounais-Suomessa, ja vain Oripään kunnanjohtaja edes harkitsee ehdokkuutta


Summary: Pallolla kerättiin lisätietoa ilmastonmuutoksesta ja säteilystä. Tutkimuskalusto säilyi korkeasta lennosta ehjänä, ja tutkijat pääsivät jo maanantaina purkamaan eri instrumenttien keräämää dataa.

Kiirunasta  lauantaina matkaan lähtenyt valtava mittauspallo  laskeutui onnistuneesti ja laitteiston keräämiä tuloksia on päästy jo analysoimaan.
 Sodankylän geofysiikan observatoriosta kerrotaan, että hyötykuorma laskeutui laskuvarjon varassa Posiolle, pallo taas Ranualle lauantaina illalla. Molemmat on tuotu onnistuneesti Kiirunaan.
 Vastaavan kokoisia stratosfääripalloja lähetetään harvoin. Kolmen omakotitalon kokoinen pallo kuljetti muun muassa Suomen, Ranskan, Saksan ja Italian tutkimuslaitteiston 35 kilometrin korkeuteen.
 Mittauslaitteisto säilyi ehjänä
 Sodankylän geofysiikan observatorion tutkimusryhmällä oli pallon mukana oma mittari, jolla tutkitaan kosmista säteilyä revontulialueella ylästratosfäärin korkeudella.
 Oulun yliopiston ja Sodankylän observatorion avaruustutkija  Esa Turunen  jamuut tutkijat iloitsivat siitä, että tutkimuspallon kuljettama mittauskalusto säilyi lennosta ehjänä.
 Jännittävin hetki ei ollut pallon nousu, lento tai lasku, vaan tämä. Alexandros Binios ja Alexander Mishev avasivat lämpösuojalaatikon ja totesivat, että Sodankylän geofysiikan observatorion laitteisto oli selvinnyt matkasta ehjänä. Esa Turunen / Sodankylän geofysiikan observatorio
 Hänen tutkimusryhmänsä pääsi jo maanantaina iltapäivällä käsiksi pallon keräämään tietoon.
 – Pallo on onnistuneesti kerännyt niitä tietoja, joita halusimme. Eli kuinka suuret säteilymäärät ovat kolmenkymmenen kilometrin korkeudessa.
 Tiedoilla voidaan tarkentaa napa-alueiden ylitse suuntautuvien lentoreittien säteilyannosta, joka kohdistuu lentohenkilökuntaan tai matkustajiin.
 – Analysoimme näitä ja tutkimustuloksia julkaisemme kolmen kuukauden kuluttua.
 Valtava pallo siirrettiin Suomen Lapista takaisin Kiirunaan kuorma-autolla. Esa Turunen / Sodankylän geofysiikan observatorio
 Tutkimuspalloon osallistui kuusi tutkimusryhmää. Pallon ja sen laitteiston hinta oli yli miljoona euroa. Projektia oli valmisteltu kolme vuotta.
 Tutkimuspallolla etsitään tietoa muun muuassa ilmaston muutoksesta. Pallo ja hyötykuorma aina irrotetaan toisistaan pudotuksen yhteydessä.
 Mitä ajatuksia juttu herätti? Voit osallistua keskusteluun  Yle Tunnuksella  14.9. kello 23 saakka.

Katso, kuinka jättimäinen pallo nousi korkeuksiin – harvinainen tutkimuslento Ruotsista stratosfääriin ja Suomen Lappiin onnistui


Summary: Eduskunnan neljä suurinta puoluetta tyrmäävät vihreiden ehdotuksen kannabiksen laillistamiseksi. Tähän mennessä vain kokoomuksen ja vasemmistoliiton nuorisojärjestöt ovat asettuneet laillistamisen kannalle.

Suomen Sosialidemokraattinen Puolue (SDP)

Vihreiden  tuore kannanotto  kannabiksen laillistamiseksi ei saa tukea eduskunnan neljältä suurimmalta puolueelta.
 Viikonloppuna vihreistä tuli Suomen ensimmäinen eduskuntapuolue, joka asettui kannattamaan kannabiksen laillistamista. Vihreiden puoluekokous hyväksyi kokousaloitteen, jonka mukaan kannabiksen käyttö, hallussapito, valmistus ja myynti tulisi sallia säännellysti. Vihreät on eduskunnan viidenneksi suurin puolue.
 Perussuomalaiset on nykytilan säilyttämisen kannalla, kertoo eduskuntaryhmän puheenjohtaja  Ville Tavio . Hänen mukaansa valtion tulee pyrkiä vähentämään huumausaineiden käyttöä varsinkin nuorison keskuudessa.
 – Pidän laillistamista ja dekriminalisointia kannabiksen käyttöä lisäävinä toimina. Lisääntyvä käyttö ei ole kansanterveydellisesti suotavaa, Tavio sanoo STT:lle.
 Myös kokoomus vastustaa huumausaineiden vapauttamista. Puolueen varapuheenjohtaja  Antti Häkkänen  kertoo käyneensä asiaa läpi viime vaalikaudella oikeusministerinä toimiessaan yhdessä syyttäjien, poliisien sekä opetuslaitoksen, lastensuojelun ja terveydenhuollon ammattilaisten kanssa.
 – Johtopäätös kokonaisuudessaan oli, että vapauttamisesta seuraavat ongelmat olisivat selvästi suurempia kuin väitetyt hyödyt, Häkkänen sanoo.
 Suurten oppositiopuolueiden ohella vihreiden hallituskumppanit SDP ja keskusta ovat laillistusta vastaan.
 – Meillä on kielteinen kanta siihen. Se on ollut aikaisemmin keskustelussa, ja se on puolueessa käsitelty. Ei pidä laillistaa, keskustan eduskuntaryhmää johtava  Juha Pylväs  sanoo.
 Edes rangaistavuuden poisto ei kelvannut SDP:lle
 Laillistuksen sijaan muissa puolueissa pikemminkin korostetaan ongelmakäyttäjien hoitoon pääsyn helpottamista sekä resursseja nuorisotyöhön ja poliisille.
 Pääministeripuolue SDP:n nuorisojärjestö ehdotti kannabiksen käytön dekriminalisointia eli sen rangaistavuuden poistoa viime syksyn puoluekokouksen alla terveysvaikutusten hillitsemiseksi. Linjaus ei säilynyt kokouksen päätöksessä, joka päätyi korostamaan hoitojen kehittämistä, resursointia ja saamista.
 – Puoluekokous vaati, että rangaistukset eivät saa haitata yhdenkään ihmisen hakeutumista hoitoon. Samassa todettiin, että pitää hillitä kannabiksen ja muiden päihteiden ongelmakäytöstä aiheutuvia terveysvaikutuksia ja ehkäistä nuorten syrjäytymistä, varapuheenjohtaja  Niina Malm  kertoo.
 Malm sanoo, että SDP ei kannata nykyisen lainsäädännön muuttamista.
 Huomiota hoitoon, ehkäisyyn vai poliiseille?
 Palveluiden saatavuutta ja niihin hakeutumisen helpottamista korostavat myös Tavio ja Häkkänen.
 Vihreiden kannanotossa kannabiksen laillistamista pidetään yhtenä keinona purkaa esteitä hyvälle hoidolle ja hoitoonohjaukselle. Tähän perussuomalaisten Tavio sanoo, että hoitohenkilökunnalla on jo nykyisin laaja vaitiolovelvollisuus. Hänen mukaansa asiaa voidaan tarkastella edelleen, jos siinä on parantamisen varaa.
 – Meidän tulee pyrkiä lisäämään mahdollisuutta hoitoon pääsyyn, jotta henkilö voi tehdä sen pienellä kynnyksellä ja vailla pelkoa seuraamuksista, Tavio sanoo.
 Keskustan Pylväs puolestaan haluaisi vahvistaa ehkäisevän päihdetyön rahoitusta ja nuorten harrastusmahdollisuuksia. Kokoomuksen Häkkänen haluaa resursseja poliisin toimintaan.
 – Laillistukseen liittyisi myös merkittävän iso signaalivaikutus yhä nuoremmille lapsille huumeidenkäytön hyväksyttävyydestä, Häkkänen sanoo.
 Nuorisojärjestöissä muutoshaluja
 Vaikka asia ei saa emopuolueissa kannatusta, puolueiden nuorisojärjestöistä ainakin kokoomus- ja vasemmistonuoret ovat jo aiemmin ilmoittaneet tukevansa kannabiksen laillistamista.
 Kokoomusnuoret muistutti viime syksynä tehdystä kannanotostaan sunnuntaina julkaistuna tiedotteella. Järjestö piti hoitoon hakeutumisen ohella argumenttina laillistamisen puolesta sitä, että laillinen kauppa olisi laitonta kauppaa turvallisempaa sekä mahdollistaisi merkittävän verokertymän.
 Vihreiden kannanotto oli kokoomusnuorten mukaan selvä viesti myös sen omalle emopuolueelle. Häkkänen ei kuitenkaan usko puolueen linjan muuttuvan edes ajan kanssa.
 – En pidä sitä todennäköisenä, elleivät perusfaktat muutu, hän sanoo.
 Vasemmistoliitto lopettaisi käyttäjien rankaisun
 Vasemmistoliitto kannattaa kannabiksen käyttäjien rankaisemisen lopettamista, kertoo puolueen varapuheenjohtaja  Jussi Saramo . Vihreät oli aiemmin samalla linjalla.
 Kannabiksen laillistamista vasemmistoliitto ei aja. Saramon mukaan ei ole realismia, että ajatus etenisi eduskunnassa, jossa joillekin edustajille pelkkä rangaistavuuden poisto on liikaa.
 Saramo vetoaa Terveyden ja hyvinvoinnin laitoksen (THL) asiantuntijoihin, jotka asettuivat vuosia sitten tukemaan huumeiden käytön dekriminalisointia.
 – Ihmisiä syrjäytetään tällä politiikalla ilman, että se vähentää huumeidenkäyttöä tai parantaa kenenkään tilannetta. Pitäisi saada linkki katki kannabiksen ja kovien huumeiden välillä, Saramo sanoo.
 Juttua muokattu 13.9. klo 18:28. Lisätty jutun loppuun vasemmistoliiton kommentit.
 Lue lisää:
 Vihreät kumoaisi kannabiksen "kieltolain" – Puoluekokous vaatii käyttöä, hallussapitoa ja myyntiä lailliseksi

Eduskunnan neljä suurinta puoluetta eivät jaa vihreiden kantaa kannabiksen laillistamiseksi: "En pidä todennäköisenä, elleivät perusfaktat muutu"


Summary: Yksittäisen alakoulun useat koronatartunnat mietityttävät sosiaali- ja terveysviranomaisia Kotkassa. Valtaosa tartunnoista saadaan yhä oman perheen kautta, mutta nyt on saatu ensimmäisiä viitteitä siitä, että herkästi leviävä variantti tarttuisi myös oppilaalta toiselle koulupäivän aikana.

Hakalan alakoulussa Kotkassa on todettu lukukauden alussa huomattavan paljon koronatartuntoja.
 Kuukauden kuluessa seitsemän eri luokkaa on jossain vaiheessa ollut määrättynä karanteeniin. Tällä hetkellä karanteenissa on kaksi luokkaa. Kotkan kaupunki tiedotti tuoreimmasta tartunnasta ja sen vuoksi karanteeniin asetetusta luokasta  sunnuntaina .
 – Tilanne on meillä akuutti, mutta en osaa sanoa miksi tauti sattuu tällä kulmalla leviämään. Koululla on tehty kaikki, mitä on voitu, rehtori  Minna Kääriä-Luotonen  sanoo.
 Vaikka korona on ollut osa koulujen arkea jo puolitoista vuotta, alkusyksyn tartunnat ovat Hakalan koulun ensimmäiset.
 – Jatkotartuntojakin on, eli tämä on nyt herkemmin leviävää, ja siinä mielessä poikkeuksellista, Kääriä-Luotonen sanoo.
 Karanteeniin määrätyt lapset osallistuvat etäopetukseen joko Teams-järjestelmän kautta, tai he saavat ohjeet opiskeluun Wilman kautta.
 Vaikka tartuntoja on nyt ollut, koulun arki rullaa pääasiassa normaalisti. Rehtorin mukaan tilanne on etupäässä työläs opettajille ja henkilökunnalle.
 – Lapset eivät pelkää. Asiasta on kysytty ja puhuttu paljon. Luokissa keskustellaan siitä, että näin voi käydä, rehtori Kääriä-Luotonen kertoo.
 Tartuntoja myös luokkakavereiden kesken
 Kotkalaiskoulussa todetut useat koronatartunnat mietityttävät sosiaali- ja terveysviranomaisiakin.
 – Yritämme itsekin sitä selvittää, miksi näin monessa luokassa samassa koulussa on todettu tartuntoja, Kymsoten infektioylilääkäri  Risto Pietikäinen  sanoo.
 Siitä on viitteitä, että koronan delta-variantti olisi herkempi tarttumaan myös koulupäivän aikana, oppilaasta toiseen.
 – Ainakin yhdellä Hakalan alakoulun luokalla on myös koronaan sairastuneen oppilaan luokkatovereilla todettu tartuntoja. Se on uutta aiempaan nähden. Tämä voi viitata siihen, että delta-variantti tarttuu herkemmin myös koulussa, Pietikäinen sanoo.
 Pietikäisen mukaan tauti ei tähän asti ole juurikaan tarttunut koulussa oppilaalta toiselle, vaan tauti on saatu oman perheen kautta.
 Tartuntoja kevättä enemmän
 Infektioylilääkärin mukaan yksi selitys useita luokkia koskeviin koronakaranteeneihin on siinä, että kun koronatartunta tulee perheeseen, käy tauti käytännössä läpi kaikki perheenjäsenet. Tällöin usealapsisten perheiden tartunnat tarkoittavat sitä, että herkästi useampi kuin yksi koululuokka joudutaan määräämään karanteeniin.
 – Koulun lisäksi lapsilla on usein oppituntien lisäksi erilaisia harrasteryhmiä, joissa on lapsia eri luokilta. Tartunnat voivat levitä myös niissä, ja tämä myös lisää karanteenien määrää, Pietikäinen sanoo.
 Infektioylilääkärin mukaan yksittäisiä koronatartuntoja on ollut Kymenlaakson kouluissa keväistä enemmän, mutta muita epäilyjä oppilaasta toiseen tapahtuneista tartunnoista ei ole ollut.
 Tartuntoja rupesi ilmenemään kouluissa noin viikko lukuvuoden alkamisen jälkeen. Niitä on ilmennyt tasaisesti koko lukuvuoden alun ajan.
 – Tämänhetkisen tiedon mukaan taudin saaneita oppilaita on ollut vain esikoulussa ja ala-asteella. Näissähän maskisuositusta ei ole, Pietikäinen sanoo.

Jo seitsemän luokkaa samasta koulusta joutunut olemaan koronan takia karanteenissa Kotkassa – myös jatkotartunnat oppilaiden kesken nyt mahdollisia


Summary: Suomalaiskirjailija Pajtim Statovcin Bolla on kuuden ehdokkaan joukossa, jotka kilpailevat yhdysvaltalaisesta Kirkus-kirjallisuuspalkinnosta.

Pajtim Statovcin  kolmas romaani  Bolla  on päässyt ehdolle merkittävän yhdysvaltalaisen kirjallisuuspalkinnon saajaksi. Kirkus-palkinnon arvo on 50 000 dollaria eli runsaat 42 000 euroa. Palkintoa jakaa Kirkus Reviews -kirjallisuuslehti.
 Bolla  pääsi kuuden finalistin joukkoon 328 kaunokirjallisen teoksen joukosta. Aiemmin Kirkus-kirjallisuuspalkinnon ovat voittaneet muun muassa  Colson Whitehead  ja  Hanya Yanagihara.
 – Olen todella iloinen kirjan saamasta vastaanotosta. Tällainen tunnustus merkitsee minulle paljon.  Bollan  kääntäjä  David Hackston  on tehnyt upeaa työtä, Pajtim Statovci iloitsee tiedotteessa.
 Myös David Hackston on otettu  Bollan  ehdokkuudesta.
 – Kaunokirjallisuuden kääntäminen on luonteeltaan yksinäistä puurtamista kielen ja kirjailijan ajatusten parissa, ja on aina ilahduttavaa seurata, miten valmis käännös puhkeaa kukkaan ja alkaa elää omaa elämäänsä lukijoiden mielissä, hän kertoo tiedotteessa.
 Vuonna 2019 ilmestynyt  Bolla  julkaistiin äskettäin Yhdysvalloissa ja se on saanut hyvän vastaanoton. Muun muassa New York Times kehuu  Bollaa  ja luonnehtii Statovcia "suureksi lahjakkuudeksi".
 Myös Statovcin edellinen romaani  Tiranan sydän  ( Crossing ) keräsi ylistäviä kritiikkejä Yhdysvalloissa. Se oli lisäksi yksi National Book Award -kirjallisuuspalkinnon viidestä finalistista. Pajtim Statovci oli ehdolla käännöskirjallisuuden sarjassa. Hän oli ensimmäinen suomalainen, joka pääsi kilpailemaan arvostetusta palkinnosta.
 Kirkus-kirjallisuuspalkinnon voittaja selviää 28. lokakuuta.
 Bolla nähdään myös näyttämöllä
 Statovci on taustaltaan Kosovon albaani, ja hän muutti perheensä kanssa Suomeen ollessaan parivuotias.
 Bolla  on kertomus kahden miehen, albaanin ja serbin, rakkaudesta. Kirjassa eletään vuotta 1995, ja ihastumista varjostaa sodan uhka. Jugoslavian hajoamiseen liittyvä Kosovon sota on alkamassa.
 Kirja käsittelee toiseutta monin tavoin. Surumielinen romaani kertoo, miten ihmiset, jotka ovat väkivallan uhreja, päätyvät usein myös itse tekemään väkivaltaa.
 Bollasta sovitettua näytelmää esitetään parhaillaan Helsingin kaupunginteatterissa.
 Lue lisää:
 Tuleeko voitto kotiin? Tänä yönä selviää tekeekö suomalaiskirjailija Pajtim Statovci historiaa voittamalla arvostetun yhdysvaltalaisen kirjallisuuspalkinnon
 Outo sana turkulaisessa bussissa sai nuoren skotin syttymään suomen kielelle – nyt David Hackston kääntää Suomea maailmankartalle
 Kaikkien aikojen nuorin kaunokirjallisuuden Finlandia-palkinnon voittaja Pajtim Statovci Ylen haastattelussa: "Kirjoittamalla yritän tehdä selkoa, millaisesta paikasta olen kotoisin"
 Päähenkilö pahoinpitelee vaimoaan, mutta yleisö ymmärtää – Bolla-romaani siirtyi teatterin näyttämölle, eikä kukaan ole vain hyvä tai paha

Pajtim Statovci on jälleen ehdolla merkittävän kirjallisuuspalkinnon saajaksi Yhdysvalloissa


Summary: Kyytipalveluita tarjoavan Uberin mukaan sen kuljettajia ei voi rinnastaa palkkatyötä tekeviin taksikuskeihin. Yhtiö on ilmoittanut valittavansa oikeuden päätöksestä.

Amsterdamilainen tuomioistuin linjasi maanantaina, että Uber-kuljettajat kuuluvat Hollannin taksiautoilijoiden työehtosopimuksen piiriin. Tämä tarkoittaa, että he ovat oikeutettuja samoihin etuuksiin kuin taksinkuljettajat.
 Uber ilmoitti valittavansa päätöksestä.
 Riita-asioita käsittelevän tuomioistuimen kolme tuomaria katsoivat, että Uberin ja sen kuljettajien välinen suhde täytti juridisesti kaikki työsuhteen tunnuspiirteet.
 Oikeus myös määräsi Uberin maksamaan ammattiliittojen keskusjärjestö FNV:lle 50 000 euroa vahingonkorvauksia työehtosopimuksen rikkomisesta.
 Tapauksen oikeuteen vienyt FNV luonnehti oikeuden päätöstä merkittäväksi voitoksi Uber-kuljettajille.
 – Päätös osoittaa sen, mitä olemme sanoneet vuosien ajan. Uber on työnantaja ja sen kuljettajat ovat työntekijöitä. Tämän vuoksi Uberin on noudatettava taksialan työehtosopimusta, kommentoi FNV:n varapuheenjohtaja  Zakaria Boufangacha  tiedotteessa.
 FNV:n tulkinnan mukaan oikeuden linjaus tarkoittaa, että Uber-kuljettajat ovat nyt oikeutettuja parempaan palkkaan ja taloudelliseen turvaan esimerkiksi sairauden tai työttömyyden varalta.
 Ei välitöntä vaikutusta toimintaan
 Yksin Amsterdamissa nelisentuhatta kuljettajaa työllistävä Uber kutsui oikeuden päätöstä takaiskuksi niin kutsutulle keikkataloudelle, jossa palveluntarjoajat ovat itsenäisiä toimijoita.
 – Olemme pettyneitä päätökseen, koska tiedämme, että suurin osa kuljettajista haluaisi pysyä itsenäisinä, kertoi Uberin Pohjois-Euroopan johtaja  Maurits Schönfeld  uutistoimisto AP:lle.
 Schönfeldin mukaan yhtiö valittaakin tuomiosta juuri kuljettajien edun vuoksi, sillä he eivät halua luopua oikeudestaan päättää, missä ja milloin työskennellä.
 Uberin tiedottajan mukaan mikään ei muutu Hollannin Uber-kuljettajien työssä niin kauan kuin valitusprosessi on kesken.
 Hollanti ei ole ensimmäinen maa, jossa Uber-kuljettajien oikeudellista asemaa punnitaan tuomioistuimessa. Keväällä Britannian korkein oikeus rinnasti yhtiön käyttämät kuljettajat työntekijöihin. Will Oliver / EPA
 Oikeustapauksia seurataan tarkasti
 Uberia vastaan on viime vuosina nostettu Euroopassa useita oikeustapauksia, joissa on punnittu yhtiön työllistämien kuljettajien juridista asemaa.
 Britanniassa korkein oikeus linjasi helmikuussa pitkäksi venyneen kiistan päätteeksi, että Uber-kuljettajia pitää kohdella työntekijöinä, eikä yksityisyrittäjinä. Päätöksen myötä yhtiön 70 000 kuljettajaa Britanniassa ovat nyt oikeutettuja minimipalkkaan, eläkkeeseen ja vuosilomapalkkaan.
 Ranskan korkein oikeus oli jo aikaisemmin, maaliskuussa 2020, katsonut, että Uber-kuljettajilla on oikeus tulla rinnastetuksi työntekijöiksi.
 Myös Yhdysvalloissa keikkatalouteen pohjautuvat yhtiöt ovat kokeneet viime vuosina takaiskuja.
 Kaliforniassa paikallinen tuomari linjasi elokuussa, että osavaltion kansanäänestyksessä aikaisemmin hyväksytty kuljetuspalveluita koskeva laki oli Yhdysvaltain perustuslain vastainen.
 Lain mukaan kuljettajia piti kohdella itsenäisinä urakoitsijoina, ei työntekijöinä.
 Sijoittajat seuraavat näitä oikeustapauksia tarkasti, sillä työntekijän juridisella asemalla on erittäin suuri vaikutus keikkatalouteen pohjautuvien pörssiyhtiöiden toimintaan.
 Uber, Lyft ja muut kuljetuspalveluita tarjoavat yhtiöt ovat toistuvasti sanoneet, että esimerkiksi kiinteän tuntipalkan maksaminen kuljettajille romuttaisi heidän nykyisen bisnesmallinsa.
 Lue lisää:
 Keikkatalouden yritykset kärsivät takaiskun Kalifornian oikeudessa – Tuomari totesi lain kuljettajien asemasta perustuslain vastaiseksi
 Uber-kuskit saavat Britanniassa oikeuden minimipalkkaan, eläkkeeseen ja lomapalkkaan
 Ranskan korkein oikeus linjasi Uber-kuskit työntekijöiksi

Hollantilainen tuomioistuin: Uber-kuljettajat ovat työntekijöitä, joille kuuluvat työsuhteen edut


Summary: Saksassa kannabiksen asema on nousemassa politiikan asialistalle vaalien jälkeen. Alankomaat ja Sveitsi aikovat kokeilla laillista tuotantoa. Barcelonan kannabisklubien tulevaisuudesta väännetään kättä Espanjassa.

Useissa Euroopan maissa suhtautuminen päihdekannabikseen on lieventymässä.
 Suomessa vihreät on hyppäämässä ensimmäisenä eduskuntapuolueena eurooppalaisen muutosaallon harjalle, kun puolue päätti ryhtyä  ajamaan kannabiksen laillistamista .
 Tämän jutun avulla pääset kärryille siitä, mihin suuntaan Euroopan pilvipolitiikka on kääntymässä. Jutussa ei käsitellä reseptillä määrättävää lääkekannabista.
 Kokosimme eri maista esimerkkejä, miten suhtautuminen kannabiksen viihdekäyttöön on mahdollisesti muuttumassa.
 Erilaisia kannabislajikkeita oli myynnissä amsterdamilaisessa coffee shopissa tammikuussa 2021.  Hollandse Hoogte / AOP
 Saksa
 Huumausainelait ja erityisesti kannabiksen asema ovat nousemassa Saksassa poliittiselle agendalle liittopäivävaalien jälkeen, kertoo  Saksan radion ulkomaanpalvelu DW . Vaalit järjestetään ensi viikon sunnuntaina.
 DW:n mukaan neljä kuudesta Saksan nykyisestä parlamenttipuolueesta kannattaa kannabiksen kieltopolitiikan lopettamista.
 Vihreät, keskusta-oikeistolainen Vapaa demokraattinen puolue (FDP), sosiaalidemokraatit (SPD) ja vasemmistolainen Die Linke katsovat, että nykyinen kieltoon perustuva huumepolitiikka on epäonnistunut.
 Nelikko kannattaa erilaisia huumausainelakien uudistamismalleja, jotka vaihtelevat laillistamisesta dekriminalisointiin.
 Vihreät ilmoitti jo huhtikuussa , että puolue laillistaisi kannabiksen myynnin kaupoissa sekä korkeintaan kolmen kasvin kasvatuksen omaan käyttöön.
 Alankomaat
 Amsterdam on ollut jo vuosikymmeniä tunnettu kahviloistaan, joissa myydään kannabistuotteita.
 Kannabis ei ole kuitenkaan täysin laillista Alankomaissa. Kahvilat hankkivat tuotteensa pimeiltä markkinoilta, joten järjestäytynyt rikollisuus on mukana bisneksessä.
 Muun muassa monet kahviloiden myymät hasikset on salakuljetettu ulkomailta kuten esimerkiksi Marokosta, Afganistanista ja Intiasta.
 Alankomaiden hallitus on päättänyt kokeilla laillisesti tuotetun kannabiksen myyntiä kymmenessä kaupungissa. Esimerkiksi Amsterdam ja Rotterdam eivät ole mukana kokeilussa.
 Amsterdamilainen kuuluisa The Bulldog -kannabiskahvila on perustettu vuonna 1975. AOP
 Viranomaiset valitsevat rajoitetun määrän kasvattajia, jotka saavat tuottaa laillisesti kannabista kahviloille.
 Tarkoituksena on selvittää , onko kahviloissa myytävien tasalaatuisten kannabistuotteiden tuotantoketjua mahdollista kontrolloida ja millainen vaikutus laillisella tuotannolla olisi rikollisuuteen.
 Kokeilun oli tarkoitus alkaa tänä syksynä. Alankomaiden yleisradioyhtiö  Nosin mukaan  hanke on kuitenkin myöhästymässä, koska siiheen liittyy epävarmuustekijöitä.
 Kasvattajat esimerkiksi tarvitsevat lisää aikaa, jotta ne voivat tuottaa hyvälaatuista hasista.
 Espanja
 Barcelona on noussut viime vuosikymmenen aikana Etelä-Euroopan niin sanotuksi kannabispääkaupungiksi.
 Barcelonassa toimii runsaat 200 kannabisklubia. Ne ovat yksityisiä yhdistyksiä, jotka myyvät jäsenilleen kannabistuotteita.
 Jäsenet saavat käyttää kannabistuotteita klubien tiloissa. Myös ulkomaalaiset turistit ovat päässeet yhdistysten jäseniksi.
 Vastaavanlaisia yhdistyksiä on muuallakin Espanjassa.  The Guardianin  mukaan noin 70 prosenttia kannabisklubeista sijaitsee kuitenkin Kataloniassa ja valtaosa niistä Barcelonassa.
 Nyt Barcelonan klubien tulevaisuus on uhattuna.
 El País  -lehden mukaan Katalonian korkein oikeus päätti heinäkuussa, että klubit eivät saa mainostaa kannabiksen käyttöä, myyntiä tai viljelyä. Samalla oikeus kumosi Barcelonan kaupungin asettamat paikalliset säännöt, jotka ohjaavat klubien toimintaa.
 Katalonian korkeimman oikeuden päätöksen vaikutus klubien toimintaan on toistaiseksi kiistanalainen.
 El Paísin mukaan kaupunki tulkitsee, että klubit eivät saisi enää myydä kannabista, eikä sitä saisi käyttää niiden tiloissa. Kannabisklubeja edustava Catfac-järjestö puolestaan katsoo, että mainostuskielto ei estä kannabiksen myyntiä ja käyttöä klubeilla.
 Espanjassa kannabiksen käyttö yksityisessä paikassa sekä hallussapito ja kasvatus omaan käyttöön on dekriminalisoitu.
 Luxemburg
 Luxemburgin hallitus  ilmoitti vuonna 2018 , että maa aikoo laillistaa kannabiksen viihdekäytön ensimmäisenä EU:ssa.
 Politicon mukaan  tavoitteena oli, että lakimuutos olisi saatu voimaan vuoden 2021 loppupuolella.
 Suunnitelma kuitenkin lykkääntyi koronapandemian takia. Luxemburgin hallituksen on määrä julkaista tänä vuonna väliaikaraportti, jossa käsitellään laillistamisprojektin etenemistä.
 Kannabiksen käyttö ja hallussapito on jo dekriminalisoitu Luxemburgissa.
 Italia
 Italia on mahdollisesti sallimassa omaan käyttöön tarkoitetun pienimuotoisen kannabiksen kotiviljelyn, kertoo italialainen  uutistoimisto Ansa .
 Maan parlamentin alahuoneen oikeusvaliokunta hyväksyi viime viikolla uudistuksen, joka dekriminalisoisi korkeintaan neljän naaraspuolisen kasvin kasvattamisen kotona. Emikasvit tuottavat päihteenä ja lääkkeenä käytettävää kukintoa.
 Samalla lakimuutos koventaisi rangaistuksia rikoksista, jotka liittyvät kannabiksen myyntiin.
 The New York Timesin  mukaan Italian korkein oikeus linjasi alustavasti jo joulukuussa 2019, että pienten määrien kasvatus omaan käyttöön ei ole rikos.
 Kannabiksen laillistamista kannattavat aktivistit esittelivät laillisia kannabiskasveja torilla Roomassa kesäkuussa 2021. Italia sallii ei-päihdyttävän niin sanotun kevytkannabiksen myynnin.  Matteo Nardone / AOP
 Sveitsi
 EU:n ulkopuolinen Sveitsi aikoo käynnistää useissa kaupungeissa pilottihankkeita, joiden aikana kokeillaan viihdekäyttöön tarkoitetun kannabiksen laillista myyntiä rajoitetulle joukolle täysi-ikäisiä käyttäjiä.
 Aikaa kokeilulle on varattu kymmenen vuotta. Jokaiseen pilottiin valitaan korkeintaan 5 000 osallistujaa.
 Sveitsin liittovaltion terveysviraston  mukaan tavoitteena on kerätä tietoa kannabiksen kontrolloidun myynnin hyödyistä ja haitoista sekä tarjota tieteellistä tietoa päättäjille kannabiksen mahdollista tulevaa sääntelyä varten.
 Ohjelmaan valitut käyttäjät saavat ostaa virallisista myyntipisteistä tasalaatuisia kannabistuotteita kuten kukintoja, hasista ja uutteita. Tuotteiden luovuttaminen eteenpäin on kielletty.
 Kokeilun aikana myytävä kannabis kasvatetaan Sveitsissä. Viranomaiset valvovat koko tuotantoketjua.
 Sveitsi on dekriminalisoinut omaan käyttöön tarkoitetun alle 10 kannabisgramman hallussapidon.
 Tšekki
 Tšekki järjestää parlamenttivaalit lokakuussa. Piraattipuolueen johtama liittouma on ilmoittanut, että se aikoo uudistaa maan kannabislakeja, jos se voittaa vaalit. Asiasta kertoo  Euronews .
 Piraattiliittouma muun muassa sallisi kannabiksen kasvatuksen ja erilaisten kannabistuotteiden valmistamisen. Kasvattajat saisivat luovuttaa tuotteitaan ystäville ja perheenjäsenille.
 Lisäksi liittouma laatisi lainsäädännön, jonka perusteella kaupunkeihin voisi perustaa kannabiskauppoja.
 Uutistoimisto Reutersin mukaan syyskuun alussa Piraattiliittouma oli mielipidemittauksissa kolmannella sijalla.
 Euronewsin mukaan lokakuun vaaleista odotetaan tiukkoja. Vaalien tulos riippuu siitä, millaisia koalitiosopimuksia johtavat puolueet onnistuvat solmimaan pienempien ryhmien kanssa.
 Tällä hetkellä Tšekki on dekriminalisoinut viiden kasvin kasvattamisen ja pienen kannabismäärän hallussapidon. Rikkeestä voi saada sakot.
 Lisää aiheesta:
 Vihreät ajaa ensimmäisenä eduskuntapuolueena kannabiksen laillistamista – Tutkimusprofessori: "Suomen väestö ei ole siihen vielä valmis"
 Vihreät kumoaisi kannabiksen "kieltolain" – Puoluekokous vaatii käyttöä, hallussapitoa ja myyntiä lailliseksi

Kannabiksen viihdekäytön kielto säröilee Euroopassa – tällaisia uudistuksia eri maissa suunnitellaan


Summary: Lyijy vaikuttaa ihmisiin jo hyvin pieninä määrinä, etenkin lasten aivojen kehitykseen. Vaikka bensiini on ollut suuressa osassa maailmaa  lyijytöntä parikymmentä vuotta, tutkimukset osoittavat lyijybensiinin myrkyllisen perinnön elävän yhä.

Maailman viimeinen lyijyllisen bensiinin varasto tyhjeni kesällä, eikä lisää enää tehdä. YK:n pääsihteeri  António Guterres  on julistanut  virallisesti , että lyijyn lähes sata vuotta kestänyt aika autojen bensiinitankeissa on ohi.
 YK:n parikymmenvuotinen kampanjointi – puhtaaseen liikenteeseen tähtäävä kumppanuusohjelma  PCFV  – on taivutellut Algerian luopumaan lyijyn lisäämisestä bensiiniin. Se oli viimeinen maa, jossa menetelmä oli yhä käytössä.
 – Lopettamalla lyijyn käyttö bensiinin lisäaineena estetään joka vuosi yli miljoona ennenaikaista kuolemaa sydän- ja aivoinfarktien ja syövän vuoksi. Näin myös suojellaan lapsia altistumiselta lyijylle, joka vahingoittaa heidän älyään, Guterres sanoi.
 Pakoputkista tuprunnut lyijy on ollut omiaan saastuttamaan niin ilmaa kuin maaperää ja vettä, eikä altistumiselle tunneta turvallista rajaa. Seurausten lista on pitkä ja vaihteleva, anemiasta kuulon alentumiseen, munuaisten vaurioitumisesta lisääntymisvaikeuksiin. Pahimmillaan altistus on kuolemaksi.
 Yhdysvaltalainen automainos vuodelta 1923. Niday Picture Library / AOP
 Tetraetyylilyijyä alettiin lisätä bensiiniin Yhdysvalloissa vuonna 1922, ja 1970-luvulle tultaessa sitä oli lähes kaikessa bensiinissä ympäri maailmaa.
 Lisäaine antoi bensiinille puristuskestävyyttä, mikä puolestaan mahdollisti moottorin tehon lisäämisen. Nakutus loppui, moottori kehräsi. Oivallinen keksintö kemisti  Thomas Midgeleyltä !
 Noinkohan, epäilivät jo aikalaiset, vaikka tuolloin ei ollutkaan selvää, miten tavattoman myrkyllisestä aineesta ja laajoista vaikutuksista oli kyse. Lehdistö oli saanut vihiä edellisen viikon tragediasta. Uutuuden parissa työskennelleestä 49 ihmisen ryhmästä viisi oli kuollut ja 35 muutakin joutunut sairaalaan.
 Todistaakseen keksintönsä turvallisuuden Midgeley piti lehdistötilaisuuden, jossa hän pesi kätensä tetraetyylissä ja sanoi, ettei haittaisi, vaikka sen tekisi joka päivä. Hän oli tosin itsekin vastikään toipunut pitkästä lyijymyrkytyksestä.
 Lyijybensiini on pähkinänkuoressa esimerkki ihmiskunnan tekemistä virheistä. Mutta lyijystä luopuminen osoittaa, että voimme myös oppia virheistämme ja korjata niitä.   YK:n ympäristöohjelman UNEP:n pääjohtaja Inger Andersen
 Lyijyn ensimmäisenä käyttöön ottanut Yhdysvallat oli myös sen vähentämisen eturintamassa 1970-luvulla. Täyskieltoon meni kuitenkin aikaa.
 1980-luvulla alkoi kaikille olla selvää, että ihmiselle ja ympäristölle erittäin vaarallisesta lisäaineesta oli päästävä eroon. Silti vielä 1990-luvulla täyskiellosta yhä kokoustettiin. Ei ole kahtakaan vuosikymmentä siitä, kun lyijy oli edelleen sallittu lisäaine miltei 120 maassa.
 Ensimmäisenä täydellisestä kiellosta päätti Japani, vuonna 1980. Yhdysvallat ja useimmat Euroopan maat tekivät samoin 1990-luvulla. Suomessa se tapahtui vuonna 1994.
 Koko EU:ssa lyijybensiinin tankkaamisen kieltänyt direktiivi tuli voimaan vuosituhannen vaihteessa. Samoihin aikoihin antoivat oman kieltonsa muun muassa Kiina ja Intia. Myös Saharan eteläpuoleiset Afrikan maat liittyivät joukkoon vuosituhannen alkuvuosina.
 Viime vuosikymmenen loppupuolella lyijyn sallivat enää Afganistan, Myanmar ja Pohjois-Korea ja pisimpään Irak, Jemen ja Algeria. Viimeiset tipat lyijybensaa tiristettiin algerialaisen huoltamon pumpusta viime heinäkuussa.
 Katuliikennettä Alger'ssa Algeriassa 2000-luvun alussa, jolloin maa oli vielä haluton luopumaan lyijystä bensiinin lisäaineena.   Lothar M. Peter / AOP
 Hyvän uutisen oheen on pakko kertoa myös huono: kerran ilmoille pöllähtänyt lyijy poistuu vain vähitellen ja jatkaa haittojen aiheuttamista, vaikka määrät olisivat pienentyneet selvästi.
 Lontoon  ICL-yliopiston  johtaman tuoreen tutkimuksen mukaan Lontoon ilmassa leijuu edelleen selviä merkkejä lyijybensiinistä, vaikka sen käyttö alkoi vähetä 1980-luvulla ja loppui vuonna 1999.
 Lyijyn määrässä tapahtui jyrkkä pudotus 1980-luvulla ja lasku on jatkunut, mutta taso on silti yhä korkeampi kuin luonnolliseksi määritelty taustataso. Lasku on lisäksi pysähtynyt kymmenen viime vuoden aikana.
 Isotooppivertailu osoittaa, että jopa 40 prosenttia Lontoon ilmassa leijuvien hiukkasten lyijystä on yhä lyijybensiinin perintöä, kertoo  PNAS -lehdessä kesällä julkaistu tutkimus.
 1980-luvulla ilman lyijypitoituus puolittui 500–600 nanogrammasta kuutiometrissä noin 300 nanogrammaan. Vuonna 2000 luku oli pudonnut noin 20 nanogrammaan, mutta uusimmat määrät eivät ole enää laskeneet vuosikymmenen takaisesta kahdeksasta nanogrammasta.
 Katupölyn hiukkasten mittalaitteita Lontoon keskustassa Marylebone Roadilla. Paikan ohittaa joka päivä 80 000 ajoneuvoa. Eléonore Resongles ja Volker Dietze
 Näytteet otettiin sekä katutasosta ja maaperästä että runsaan 20 metrin korkeudesta. Lisäksi tutkimuksessa oli menneitten vuosikymmenten vertailudataa.
 Korkeus ei näkynyt erona näytteissä, mikä viittaa siihen, että tuulet ja liikenne pöllyttävät alas laskeutunutta lyijyä uudelleen ilmaan. Keuhkot puolestaan ovat lyijylle helpoin tie ihmisen elimistöön.
 – Vaikka emme vielä tiedäkään tutkimustulostemme merkitystä terveydelle, on syytä olettaa, että menneisyyden lyijybensiinillä saattaa edelleen olla haittavaikutuksia, sanoo tutkimusta johtanut tohtori  Eléonore Resongles.
 Jos tämänhetkiset tasot osoittautuvat haitallisiksi, on ryhdyttävä selvittämään lyijyn piilopaikkoja kaduilla ja maaperässä, Resongles ja hänen työtoverinsa päättelevät.
 – Lontoon tulokset ovat hyvin samanlaisia kuin Sao Paolossa tekemämme tutkimuksen tulokset. Niistä herää kysymyksiä lyijysaasteen pitkäaikaisista vaikutuksista muissa suurkaupungeissa, sanoo professori  Dominik Weiss.
 Hänen mukaansa vaikutuksia olisi syytä selvittää väestön tarkoilla verikoetutkimuksilla, kuten Yhdysvalloissa on tehty. 2000-lukua edeltäneeltä ajalta perinnöksi jäänyt lyijy on edelleen merkittävä tekijä raskasmetallien aiheuttamassa kokonaiskuormituksessa, hän arvioi.
 New Orleansissa tehdyt tutkimukset osoittavat, että asuinalueiden varakkuuserot näkyvät eroina myös lasten verinäytteiden lyijypitoisuudessa.  William Morgan / Alamy / AOP
 New Orleansissa Yhdysvalloissa lyijyongelmaa on ratkottu peittämällä saastuneita kaupunkiamaita puhtaalla maalla. Sillä on saatu hyviä tuloksia: lyijypitoisuudet lasten verinäytteissä ovat laskeneet, kertoo  PNAS -lehdessä toissa vuonna julkaistu yhdysvaltalainen tutkimus.
 New Orleansin maaperän lyijylle on menneiden vuosikymmenten bensiinin lisäksi toinenkin lähde, kaupungissa käytetyt lyijypitoiset maalit. Niistäkin on jo luovuttu, ja niiden seurauksia on korjattu poistamalla seinien myrkkymaaleja, mutta tutkimuksen mukaan lyijypöly on kaupungissa silti sitkeä seuralainen.
 – Se on näkymätöntä, joten sitä on kenenkään tietämättä lasten leikkipaikoilla, ja lapsethan ryömivät mielellään maassa, selittää tutkimusta johtanut Tulanen yliopiston farmakologian professori  Howard Mielke   Environmental Health News  -lehdessä.
 Tutkimusta varten kerättiin maanäytteitä tuhansilta pihoilta, kaduilta ja puistoista ensin vuonna 2001 ja sitten 16 vuotta myöhemmin. Lyijyn määrä oli siinä välissä vähentynyt 44 prosenttia. Lasten verinäytteissä pudotus oli 64 prosenttia.
 New Orleansin viranomaiset olivat pelänneet vuonna 2005 iskeneen hurrikaani Katrinan pahentaneen lyijyongelmaa, mutta kävikin toisin päin.
 Mielke ja hänen kollegansa uskovat syyksi sen, että tulvavesien mukana kaupunkiin tuli uutta pintamaata, joka laskeutui saastuneen kaupunkimaan päälle. Lisähyötyä tuli talojen ja pihojen remonteista, joita tehtiin tulvan jälkeen, Mielke sanoo.
 Lasten puistoleikki meneillään New Orleansissa viime keväänä. Ninette Maumus / Alamy /AOP
 New Orleansin mustilla lapsilla on kolme kertaa suurempi todennäköisyys kärsiä veren korkeasta lyijypitoisuudesta kuin valkoisilla. Tutkijoiden mukaan se johtuu osittain siitä, että musten asuinalueet ovat lähempänä isoja teitä ja teollisuusalueita. Myös talot ovat usein vanhempia kuin valkoisilla.
 – Vaikka suurkaupungin metabolismi teoriassa vaikuttaa kaikkiin asukkaisiin yhtä lailla, todellisuudessa sosiaaliset rakenteet tuottavat epätasa-arvoisia tuloksia. Haavoittuvat populaatiot yleensä kantavat suuremman taakan saasteille altistumisesta, Mielke sanoo.
 Brittitutkimuksen tavoin myös yhdysvaltalaistutkimuksessa korostetaan, ettei lasten herkille aivoille ole turvallista lyijymäärää.
 Vaikka luvut ovat kaunistuneet, data osoittaa, että monilla New Orleansin vähävaraisten asuinalueilla lyijyä on yhä niin paljon, ettei se tue lasten kehitystä terveiksi aikuisiksi, tutkijat kirjoittavat.

Maailman kaikki bensiini on nyt lyijytöntä – satoja miljoonia ihmisiä sairastuttaneen ja tappaneen lyijybensiinin viimeinen pisara tiristettiin tankkiin Algeriassa